text:
Bo tin algun pregunta? Klek riba e siguiente link.Tuma kontakto >
Publiká riba 29 June 2016
Disponibel na hulandes tambe
Resientemente Minister di Finansa dr. José M.N. Jardim a hasi un biahe di trabou pa Cuba kaminda a atende siguente puntonan ku outoridatnan Cubano: Koperashon Tékniko; Asuntunan Fiskal i Koperashon riba tereno di Energia
E prome punto tokante Koperashon Tékniko, ta sirbi pa trese mas klaridat di parti di Cuba pa haña asistensha tékniko den areanan di interés mutuo.
Cuba a indiká ku nan kier koperá riba e área aki, ku e meta pa promové interkambio i transferí konosemento. E areanan di koperashon definí ta: preparashon di presupuesto di mas aña huntu ku proyekshon di mas aña, preparashon di kuentanan anual ku ta kumpli ku normanan vigente, asistensia riba área fiskal i finalmente koperashon entre Banko Sentral di Cuba i Banko Sentral di Kòrsou i St. Maarten.
Durante e biahe aki a palabrá un agènda di trabou pa 2016 i lo sera aña ku un evaluashon.
Pa loke ta trata e di dos punto di diskushon Asuntonan Fiskal, e bishita di trabou aki a sirbi pa kontinuashon di elaborashon di un tratado pa evitá pagamentu dòbel di impuesto òf tributashon dòbel entre Cuba i Korsou. Partidonan a yega na un akuerdo tokante kontenido di e tratado di Asuntonan Fiskal i finalmente a parafeer e tratado na Habana. E importansia di e tratado ta pa evitá pagamentu dòbel di impuesto entre Cuba i Kòrsou ta hopi ligá ku laso ekonómiko. E tratado fiskal ta sòru pa un kuadro ku ta fasilitá laso ekonómiko i ta duna empresanan kapasidat pa planifiká pa tempu mas largu i speshal den e ámbito di invershon. Ademas, un tratado fiskal pa evita dòbel tributashon ta harmonisá definishon di pagamentu di impuesto entre ambos país.
Ademas e akuerdo aki ta tambe e promé paso, ku e meta pa yega na posishoná
Kòrsou komo hub logístiko di Karibe i Latino Amerika.
E tratado aki ta tambe e siguiente paso pa fortalesé Kòrsou su posishon komo Sentro Finansiero Internashonal ku ta kumpli ku standartnan haltu.
E di tres punto ta hopi ligá ku e amplio eksperensia ku Kòrsou tin, en partikularmente riba tereno di energia di bientu i menos riba tereno di energía solar.
E kontrapartidonan na Kuba tin interés pa konosé e manera ku ta introdusí energia sostenibel na Kòrsou, en partikular aspektonan relashona ku stabilidat di e ret, e manera kon ta manehá e parke di molina di bientu i e ehèmpel di produkshon mikro di panel solar.
Den e kuadro aki Kòrsou por fungí pa Cuba manera un laboratorio riba tereno di energía sostenibel. Ta asina ku diferente kondishon na Cuba i Kòrsou ta similar.
E diferensia di eskala t’ei presente, pero e punto sentral ta similarilidat entre ambos país. Dor di rekonose similarididatnan aki, a firma un deklarashon di entendimentu (MOU) na Habana.
Pa medio di esaki, ta kompartí eksperensia mutuo i asina ta krea oportunidad pa traha huntu riba plano internashonal.
Finalmente ku partisipashon di e delegashon, a establesá kontakto entre sektor privá di Kòrsou i autoridatnan Kubano. Resultado ta ku tin un kuadro denter di kua koperashon entre Cuba i Kòrsou por tuma lugá for di aña 2016 di un manera mas estrecho.


c: text/html

text:
Kate Lynn Blom ta describi su mes como un persona amabel, alegre, confiabel, honesto y optimista. Su experencia te awor den Miss Youth Aruba ta hopi bunita como cu atrabes di un certamen asina, bo ta haya e oportunidad di crece mas como persona. El a siña socialisa mas conociendo hendenan nobo y ta mas sigur di su mes, siñando pa no worry loke otro ta pensa di bo. E ta haya cu e certamen aki no ta solamente di beyesa, pero di e candidata su seguridad, inteligencia y mentalidad. E conexion entre tur e candidatanan di Miss Youth tambe ta haci e certamen aki cu su toke unico.
Kate Lynn su nomber di cariño ta Kitty y ta representa e caminda unda el a crece desde chikito, esta Santa Cruz, cu e ta defini como e curason di Aruba. Su mama y tata ta e personanan di mas importante den su bida, y semper nan a apoye den tur cos cu e kier a logra. Kitty tin 16 aña y ta den 4de HAVO na Colegio Arubano. Su plan ta pa gradua otro aña y cu e por bay studia na Merca, unda e kier bay den direccion di medicina y pa den futuro e bira un dokter. Su deseo pa studia medicina ta paso e ‘medische wereld’ ta hala su atencion hopi. E lo gusta pa por yuda e hendenan cu ta sufri di diferente malesa y pa alivia nan.
Su hobby ta canta y desde chikito e tabata den e mundo di musica. Tambe el a siña toca piano y aworaki e kier a cumpli otro di su metanan cu ta toca drums. Su color faborito ta aquamarine, e color aki ta simbolisa ‘fearless’: Cu ta nificia bo ta sigur di bo mes, bo ta enfrenta problema y por yuda soluciona nan. Den e video por mira Kate Lynn cu un di su 5 cachonan y e ta gusta bestia masha hopi mes. Ademas di su cachonan e tin tambe dos pushi.
Pa apoya Kate Lynn Blom por sms na #222 y manda Y8 – Tambe vota riba e page missyoutharuba.com

robotstxt: allowed

filter: keep


text:
Konmemorashon promé di yüli 2021 i Selebrashon dos di yüli 2021:
Geplaatst op 01 July 2021 dor di Ministerio Enseñansa, Siensia, Kultura & Deporte
Un Kurason Bibu pa nos Bandera
WILLEMSTAD – Ministerio di Enseñansa, Siensia, Kultura i Deporte ta informá ku e konmemorashon riba promé di yüli i selebrashon di dos di yüli ta keda selebrá di un forma ofisial ku e lema “Un Kurason Bibu pa nos Bandera”. Gobièrnu no ta pèrmití aglomerashon sin e parti di kontrol preventivo organisatorio. Pa e motibu akí a opta pa esaki sosodé di un forma virtual mas tantu posibel komo ku ainda nos ta den e pandemia di COVID-19. Esaki ta nifiká ku no tin tribuna riba Plasa Brion manera kustumbrá.
Ta pidi tur siudadano pa sigui e konmemorashon i selebrashon via di nan kanal di preferensia òf via di plataformanan sosial di Gobièrnu di Kòrsou. Den kaso ku partisipá aktivamente na un aktividat keda tene kuenta ku e reglanan preventivo pa ku COVID-19.
Meta di noslema “Un Kurason Bibu pa nos Bandera” ta pa inspirá pueblo di Kòrsou haña forsa pa lanta bèk despues di e temporada difísil ku Kòrsou a pasa aden for di mart 2020 te ku awe. Ku e lema akí Gobièrnu di Kòrsou ke logra pa e yu di Kòrsou tene nos soñonan i nos metanan bibu pa sigui desaroyá nan pa adelanto di nos mes i nos pais. Nos forsa ta bini for di kada un persona su talentonan. Riba Dia di Emansipashon nos ta reflekshoná riba nos desaroyo i Dia di Bandera ta e dia ku nos ta selebrá nos talento i nos logronan komo Yu di Kòrsou pa tene nos kurason bibu pa sigui ku desaroyo di nos pais!
Programa dia promé di yüli 2021: Dia di Emansipashon
Orario: 17:15 – 20:00
Yegada di mandatarionan i invitadonan;
Entrega na Minister Presidènt sr. Pisas di e rapòrt final yamá: “Nos no ke nada mas sino nos libertat”;
Maestro di Seremonia ta anunsiá entrada di Peloton di Bandera i gruponan hubenil uniformá riba Plasa Brion;
Himno Di Kòrsou interpretá pa T’Kayla Polonius;
Komandante di Peloton Wigley Isidora ta aserká Minister di Enseñansa, Siensia, Kultura i Deporte, sr. Sithree van Heydoorn pa pidi pèrmit pa baha Bandera di Kòrsou;
Seremonia di dobla Bandera di Kòrsou;
Gabinete Pisas akompañá ta hiba e Bandera Fort Amsterdam i warda esaki. Despues ta sigui ku un aktividat kaminda vários persona prominente ta dialogá i debatá riba e tema di e dianan 1 i 2 di yüli 2021. E Debate “Un Kurason Bibu pa nos Bandera”: Kulminashon di Debatenan ku a tuma lugá den barionan di Kòrsou Gibraltar, Lagun i Koraalspecht;
Metanan di e Debate “Un Kurason Bibu pa nos Bandera”: ta pa yega na un definishon komun pa e Yu di Kòrsou, formulá puntonan konkreto ku mester traha riba dje pa krea un identidat kolektivo pa pais, kaminda ta lansa e proyekto “Debate den Bario” ku lo start 9 di yüli.
Programa dia dos di yüli 2021: Selebrashon Dia di Bandera
Orario: 07.00 – 11.00
Alabansa na enkargo di Universal Voices;
Entrada di Presidente di Parlamento i demas parlamentario;
Entrada di Gabinete Pisas;
Entrada di su Ekselensia Gobernador sra. Lucille George-Wout i esposo;
Entrada di atleta di aña Vanessa Mercera kompañá pa atletanan di kareda di relevo, pa duna inisio na seremonia ofisial;
Menshon di aktonan meritorio di Baluartenan di Barionan di Kòrsou ku ta partisipá na e seremonia protokolario;
Entrada di Peloton di Bandera;
Mensahe di representante di lidernan spiritual;
Last Post na honor di tur esnan den felis memoria;
Petishon di Komandante di Peloton na Minister Presidènt Gilmar Pisas pa hisa Bandera di Kòrsou;
Akto solèm di hisa Bandera di Kòrsou na okashon di 37 Aña Dia di Bandera di Kòrsou;
Himno di Kòrsou presentá pa Richardt Engelhardt i Orkesta di Randall Corsen;
Deklarashon pa un Kòrsou Resiliente;
Diskurso di sr. Sithree van Heydoorn, Minister di Enseñansa, Siensia, Kultura i Deporte;
Diskurso di Minister Presidènt sr. Gilmar Pisas;
Homenahe na representantenan di Sektor Vital (Frontliners) konsistiendo di: Representante di Tim di Krísis, Representante di Curaçao Medical Center, Representante di Tim di Bakunashon, Representante di Servisio di Ambulans Kòrsou, Representante di Kuerpo Polisial Kòrsou, Representante di Brantwer Kòrsou, Representante di Selikor, Representante di Krus Kòrá, VKC i G&GZ, Representante di Edukashon (maestro di skol), Representante di “Voedselbank”:
E kansion “DANKI” ta keda interpretá pa “Dibo D” bou di guia musikal Randall Corsen i Orkesta. Koreografia bou di guia di Erickson Vicario;
Seremonia di Krus di Mérito na honor di kondekoradonan sr. Cesario La Croes, sra. Maria Diwan, sra. Grace Goede, sr. Ludwig Muyden i sr. Cedric Ridderplaat;
Presentashon di ganadó di “Un Kanto pa Kòrsou”, Ronailys Libiee – Casimiri, Interpretando e kansion “Amor Lo Prevalesé”. Un komposishon di Eldridson Eugenia ku kompañamentu musikal di Randall Corsen i Orkesta;
Shou Kultural Bou di guia di Erickson Vicario i koreografonan Clint Gosepa i Rachid Pieters;
Grupo di Baile Folklóriko Ambiente Kultural (FAK) i artistanan invitá Direktor Musikal Randall Corsen;
Poemanan di Jordan Martis, Kyon Chirino i Santley Goedgedrag;
Presentashon di kansion: Willemstad, komposishon di Randall Corsen, kantante “Dibo D”;
Presentashon di kansion: Pa un Mihó Mañan, komposishon di Boy Thode, Kantante Boy Thode, Richard Engelhardt, Veanira Booi Reed, Tania i Lintje Isenia;
Potpouri Dia di Bandera: Kantantenan: Dibo D, Heinrich Pieter i Sharrel Adjatay Denisia.


text:
Pregunta hopi hasí
Durante di e periodo di preparashonan pa BON DOET nos lo resumí preguntanan ku bini hopi dilanti bou di e sekshon di 'pregunta hopi hasi', tambe yamá FAQ (Frequently Asked Questions).
Klèk riba Mas Informashon pa lesa e FAQs ku tin kaba.
FAQs di fundashon / asosiashon / kas di kuido
Q: Nos kier partisipá, pero nos no sa di un bon djòp pa nos.
A: Pasa na ofisina di NGO Plataform pa nos yudabo formulá un bon djòp.
Q: Kon nos por bini na remarke pa e USD 650 pa material?
A: Riba wepsait tin hopi informashon tokante e kriterianan i tambe por pasa na nos ofisina. Korda ku e deadline ta 19 di mart 2021, pero e budgèt por kaba promé ku esei!
Q: Tin hende ku por yuda nos ku e parti finansiero?
A: Sigur, e trahadonan di NGO Plataform tei pa yudabo traha un presupuesto i hasi e petishon riba e wèpsait.
Q: Mi no sa kon pa usa e wèpsait. Kon mi por registrá mi djòp awor?
A: Pasa na ofisina di NGO Plataform Bonaire pa nos hasi'é huntu. E ultimo dia pa inskribí ta 19 di mart 2021, pero miho no warda te ultimo dia si boso mester di yudansa!
FAQs di boluntarionan
Q: Mi kier registrá komo boluntario, pero mi no ta logra hasi'é riba e wèpsait.
A: Purba refresh e page òf klek riba Home i purba di nobo. Si bo keda pegá por yama nos pa asistensia: +599 717 2366.
Q: Kiko e boluntarionan mester trese ora nan bai e djòp?
A: E fundashon ku ta organisá e djòp tin un budgèt pa tur e material i tambe pa ko'i kome i bebe. Kiermen nan ta hasi tur e preparashonnan. E boluntarionan ta bin yuda i pa trese ambiente!
A: Tin biaha e fundashon por haña un tiki yudansa si dor di fia sierto material. Por ehèmpel: hèrmènt pa traha den kura. Si boso lo por ofresé algu asina lo ta bon pa tuma kontakto ku nan.
Q: Nos tin un grupo di 20 boluntario, pero e djòp ta pidi 10 so. Nos por bai si?
A: Hopi biaha esaki por si, pero korda ku e ta dependé di e lokalidat, e tareanan ku mester wòrdu hasí i tambe si tin sufisisiente budgèt pa kumpra èkstra material i ko'i kome i bebe. Por fabor tuma kontaktu ku e fundashon of nos ofisina pa evitá kualkier inkonbeniensha.
Q: Ki dia nos lo haña nos T-shirt?
A: Nos no sa presis ainda ki dia nan lo keda kla. Si boso a inskribí via e wèpsait e Tshirtnan ta reservá si!


text:
4 DI MEI A RECORDA TUR HEROE CU A PERDE NAN BIDA DURANTE GUERA MUNDIAL
Dialuna 4 di mei a tuma luga e ceremonia conmemorativo di “DODENHERDENKING 2021”. Reino Hulandes ta conmemora esnan cu a fayece durante guera.
“76 aña pasa e Segundo Guera Mundial a finalisa. Tur aña riba e fecha 4 di mei ta para keto y recorda tur esnan cu a perde nan bida den guera. Reflexionando riba un dia asina, e ta importantepa realisa dicon e ta importante pa nos biba den pas cu otro, pasobra nos no kier guera mas, tabata palabranan di PromeMinister Evelyn Wever - Croes na e ceremonia conmemorativodi e aña aki.
Na e ocasion a recorda tur esnan cu a lucha den guera y ciudadanonan cu a perde nan bida den guera. No solamente den e di dos guera mundial, pero den tur guera, pa nunca lubida nan balentia y nan sacrificio pa nos libertad.
“E unico forma pa garantisa paz ta door di siña nos muchananfor di chikito, respet, tolerancia y empatia pa otronan y esaki ta un responsabilidad di nos tur”, Premier Wever - Croes a conclui.


text:
TEAM SNOR kiermen ken cu bin ta haya! Un berdadero campeon no mester di suerte yega cerca dje, e mes...Read more
Ayera nochi a tuma luga entregamento di trofeo na e ganadornan di Campeonato abierto di club pa anja 2021. E...Read more
Diamars 5 di october Yankees ta enfrenta e ekipo di Red Sox na Fenway pa asina mira ken lo avansa...Read more
Den fin di siman a tuma luga e evento anual di Aruba Open Water Challenge. Registracion a inicia ya for...Read more
23 di September ta bira un fecha historico no solamente pa Sidney Ponson Charity Foundation pero pa mundo di deporte...Read more
Internacional Deporte: Chadwick Tromp naci 21 di maart 1995 nos pelotero local pa algun dia caba no ta formando parti...Read more
Pitcher Arubiano Cal Maduro, Eric Mendez y Coach Eugene Kingsale a sali awe rumbo pa Mexico, pa asina forma parti...Read more
Recientemente Aruba Badminton Federation a organisa un curso pa asina duna les di badminton specialmente pa mucha di scol. Ta...Read more
Un biaha mas a keda demostra e poder di e pelotero Arubiano Xander Bogaerts ora cu el a bati un...Read more
Parlamentario Endy Croes futuro Minister di Enseñansa y Deporte tabata di bishita na Club RCA pa un actividad dedica na...Read more
Parlamentario Endy Croes futuro Minister di Enseñansa y Deporte a haci entrega oficial di e premio di MVP na Gerald...Read more
Banco di Caribe recientemente a tuma e decision di sigui inverti den deporte y ta patrocina un team di baseball...Read more
Aruba completo ta orguyoso di e seleccionnan di Aruba cu a bay representa nos isla na Santo Domingo den futbol....Read more
E team di softball Toxicos den fin di siman a batisa nan uniform nobo y nan ta cla pa cuminsa...Read more
Durante vakantie di scol Brazil Taekwondo Stichting a habri su portanan pa tur esnan cu a presenta y tabata interesa...Read more
Reina Beatrix International Airport: Dialuna mainta den careda di 11'or di mainta, cu un buelo charter di Sky High DO930,...Read more
E siman cu a pasa, 2 seleccion juvenil di Aruba (Girls U14 y Boys U14), a percura pa ful un...Read more
Riba diahuebs 12 di augustus ultimo miembronan di e directiva di Aruba Karate Bond, esta Felix Tromp y Janina Werleman,...Read more
Campeonato Liga 40 organisa pa Criollo Reds Softball team a continua weekend pasa riba veld di Olimpic. Legends ta derota...Read more
Esaki ta e oportunidad pa train na Brazil Taekwondo Stichting hunto cu e team di Train Hard Fight Smart pa...Read more


text:
AHATA: Hotelnan a experiencia cancelacion despues di alerta nobo di CDC pa Aruba
ORANJESTAD, Aruba – 15 di augusts 2021: Mensualmente Aruba Hotel & Tourism Association (AHATA) ta publica e cifranan di ocupacion y prijs di e hotelnan, y pa juli 2021 CEO di AHATA Tisa LaSorte, ta informa cu ocupacion a yega 80%.
JULI 2021:
Ocupacion: E grado di ocupacion tabata 79.7% luna pasa; 10% menos cu na juli 2019.
ADR: E balor averahe di cada camber bendi tabata $258.07, cual ta 4.3% mas cu na 2019.
RevPAR: E entrada averahe pa tur camber disponibel tabata $205.74, representando un reduccion di 6% compara cu 2019.
2021 TE CU JULI:
Den prome 7 luna di 2021, Aruba su hotelnan a experiencia ocupacion averahe di 50%. ADR a reduci cu 12% compara cu e mesun temporada na 2019, y RevPAR a resulta di ta 49% menos.
PROYECCION:
Despues cu CDC y State Department na Merca a hisa Aruba su nivel di alerta, a haci un sondeo di e efecto riba ocupacion. 75% di hotel a raporta hopi cancelacion di reservacion. Aruba a perde por lo menos 5 punto di ocupacion como resultado di e nivel di alerta.


text:
Coördinatiebureau Overheidssubsidie (CBOS)
Obhetivo y tareanan
En conexion cu e maneho nobo di subsidi, Minister di Finansas y Organisacion Gubernamental; a institui Coördinatiebureau Overheidssubsidie – CBOS (oficina di coordinacion di subsidio di gobierno).
Coördinatiebureau Overheidssubsidie (CBOS) tin como meta pa realisa e sistema di subsidio, por cierto cu ta subsidio dirigi riba resultado (output) y pa percura pa su continuidad. Ademas CBOS ta apoya e buskeda y esfuerso pa haya otro fuentenan di financiamento
CBOS ta aspira pa realisa su obhetivo door di ehecuta entre otro e siguiente obhetivo principal.
- Duna conseho y sostene ministerionan, departamentonan di maneho y institutonan di e maneho di output general;
- Desaroyo, inicia, fiha, controla y evalua di financiamento basa riba output;
- Pepara e decretonan nacional corespondiente pa otorga subsidio
Pa mas informacion tocante e maneho nobo di subsidio por consulta e Handboek Overheidssubsidies Aruba 2016-2017 Guia di subsidio di gobierno 2016- 2017


text:
Bo no por plania un kalamidat, bo por prepará p’e si!
Nòmbernan ofisial pa temporada di orkan 2021
Ana
Bill
Claudette
Danny
Elsa
Fred
Grace
Henri
Ida
Julian
Kate
Larry
Mindy
Nicholas
Odette
Peter
Rose
Sam
Teresa
Victor
Wanda
Kiko ta orkan?
Un siklon tropikal ta un sistema ku formá dor di nubianan di bos i welek organisá, ta drai rònt di su as, i tin un sirkulashon será na nivel abou i ta forma riba oséano tropikal òf sup tropikal. Un orkan ta un siklon tropikal ku bientunan máksimo sostené di mas ku 119 km pa ora. Oséano Atlántiko i Caribe su temporada di orkan ta kuminsá 1 di yüni i ta terminá 30 di novèmber.
Tin diferente kondishon ku mester ta presente pa un siklon tropikal por forma. Esakinan ta:
- Laman kayente (por lo ménos 27°C)te sierto profundidat;
- Atmósfera instabil;
- Bientunan relativamente suak den nivelnan mas haltu di atmósfera i;
- Un disturbio den nivel ku ya kaba ta eksistí manera por ehèmpel un ola tropikal;
Promé ku mal tempu:
- Sòru pa semper bo kas i bo kura ta den bon kondishon, sin ku opheto los òf palu ku por hasi daño na bo kas ora di mal tempu.
- Semper tin un pakete di emergensia den bo kas.
- Palabrá ku kada persona ku ta biba den bo kas kon boso mes plan di emergensia ta hinká den otro; splika muchanan tambe kiko por sosodé na un manera komprendibel pa nan
- Keda vigilá e boletin di pronóstiko di tempu via radio, televishon, www.kalamidat.cw òf via e app di Kalamidat
- Sòru pa bo tin bo telefòn selular semper kargá
Durante mal tempu:
- Ora tin mal tempu ta rekomendabel pa keda paden i sigui radio, televishon òf www.kalamidat.cw
- No sali kaya òf subi laman si a deskonsehá esaki.
- Si tòg pa un motibu òf otro bo mester sali for di kas, bai ku sufisiente kuminda, awa, deken, èkstra paña pa bisti i bo telefòn selular bon kargá.
- Te kaminda bo mes por, trata na resolvé kualke daño promé ku yama timnan di reskate. Esaki ta evitá ku e liña di emergensia ta keda okupá konstantemente loke por stroba esnan den mas nesesidat.
Download bo app di Kalamidat


text:
Elsa Rozendal, lider di Democraat: Digitalisashon ta bon pero tene kuenta ku nos grandinan.
Elsa Rozendal, lider di Democraat: Digitalisashon ta bon pero tene kuenta ku nos grandinan.
Willemstad—Awor ku Gobièrnu di Kòrsou a introdusí e prueba di bakunashon digital (Curaçao Health App), ku ta mará na e ‘EU Digital Covid Certificate’ pa ora ta biaha pa Hulanda i Oropa, ta importante pa nos hendenan i speshalmente nos grandinan, haña e guia nesesario pa hasi e registrashon ku fasilidat.
Mas ainda pa e echo ku e prueba di bakunashon digital, den forma di un Qr-Code, ta bai sirbi despues komo prueba di entrada na lugánan públiko.
Gobièrnu di Kòrsou, mester tene kuenta ku no ta tur hende i sigur nos grandinan, ta abil ku nan selular òf mobile device pa hasi uso di e prueba di bakunashon digital.
Segun Rozendal, mester duna nos grandinan e asistensia nesesario pa nan tambe por disponé di e rekesitonan pa por hasi uso di instrumentonan digitalisá. Hopi di nos grandinan lo tin un yu òf nietu pa atendé e telefòn i instalá e app pa nan pero hopi tambe lo no tin e posibilidat aki òf no tin un ‘modern device’ at all.
Mas ainda e nesesidat tei pa eduká nos hendenan, en espeshal nos grandinan, pa por hasi uzo di sistemanan i instrumentonan digital, mirando ku Gobiernu di Kòrsou pa medio di un enkuesta digital, a kuminsá sondea kon pueblo ta pensa di un tranformashon digital pa Kòrsou.
Democraat ta urgi Gabinete Pisas pa duna e asistensha nesesario na esnan ku mester di dje, sigur pa loke ta trata e prueba di bakunashon digital ku ta bai bira un eksigensia mundial.


text:
AMSTERDAM – Na Merka e ta eksistí añanan largu kaba, pero na Hulanda awenochi tin e pa promé bia: un premio spesial pa aktor pretu.
E premio ‘DBUFF Otto Sterman Oevre Award’ ta un inisiativa di e aktor i direktor nasé na Kòrsou Raymi Sambo (46) i e organisashon di Da Bounce Urban Film Festival. “Un premio ku a originá for di nesesidat”, asina Sambo ta yama e kondekorashon pa artista hulandes pretu.
Rasismo?
Den su mes ambiente Sambo a haña hopi reakshon positivo, pero riba social media e reakshonnan tabata ménos positivo. ‘Ko‘i hari’ Sambo ta haña. “Un hende a skibi: kòrda ku si a duna e premio aki solamente na aktor blanku, Hulanda lo a bira loko.”
“Mi ta haña dibertido pasobra loke ta pasando aktualmente ta netamente rasista, ku aktor pretu na Hulanda apénas ta haña papel prinsipal i kasi nunka no ta den spòtlait.” Sambo mes tin un kantidat di eksperensia rasista di den e mundu di sine i teatro hulandes.
“Nan no ker a laga mi bini oudishon pasobra mi no tabata zona basta pretu”
“Nan no ker a laga mi bini oudishon pa e sine hulandes Monte Carlo, pasobra mi no tabata zona basta pretu. E uso di stereotipo tabata un shòk.” No opstante e pasado negativo kontra kua e ‘DBUFF Otto Sterman Oeuvre Award’ a originá, Sambo ta mira futuro positivamente. “Mi ta mira ku e generashon nobo di aktor pretu ta mihó pará kaba ku mi generashon i e generashon promé ku mi.”
Mas papel prinsipal
“Mi ta boga pa mas papel prinsipal. Asina den e serie ‘Meisjes van Plezier’ (Mucha muhé di plaser) mi no a mira niun aktris pretu komo protagonista”, Sambo ta konta. “Den un kapítulo nos tin un dama koló skur, e ofisina di casting a kontestá. Pero e ora ei ami ta bisa ‘ta kiko ta un’. Unu so no ta basta.”
Sambo no por bisa ainda ken lo risibí e promé ‘DBUFF Otto Sterman Oeuvre Award’ awe noche na e apertura di e Da Bounce Urban Film Festival na Amsterdam. “Mi por divulgá solamente ku ta e aktor pretu di mas bieu ku Hulanda tin. Un hende hòmber.”


text:
19 days ago
Adaptashon den nos orario i servisionan na komunidat:
Entrante 4 di òktober 2021 ta bai tin orario i servisio adaptá.
- Servisio pa fia buki i kòmpiuter/kopia ta di 8’or di mainta te ku 1’or di mèrdia
- Posibilidat pa studia ta di 8’or di mainta te ku 4:30’or di atardi
- Servisio di hiba buki pa kliente (Delivery) (por hasi e petishon via nos email dv@bnkcuracao.com)
BNK ke rekordá públiko ku por entregá buki 24/7 den nos Buzón di Buki na entrada di Waaigat.
Sigui nos página sosial òf wèpsait pa mas informashon.
Drenta den kontakto ku nos via:
- Email: dv@bnkcuracao.com
- Tel: 841-BOOK (2665)
- Wèpsait: www.bnkcuracao.com
- Whatsapp: +5999-670-5719


text:
ORANJESTAD, 24 november 2020 Segun resumen di awe 11 persona mas a recupera di covid, a keda registra un total di 14 caso nobo di Covid-19, di cual 2 ta no-residente, ("positivity rate" awe ta 15%).
Casonan activo pa awe ta na 88, total di testnan haci na airport y hospital hunto ta 286, testnan haci na laboratorio di hospital so ta 80, total di casonan di fayecimento relaciona cu Covid-19 ta na 45
Averahe di casonan pa dia abase semanal ta 11 caso y averahe di "positivity rate" pa dia abase semanal ta 13%
Hospital ta informa cu tin un total di 7 persona interna di cual 3 ta den Cuido Intensivo y 4 isola riba piso general.
Dentro di poco nos ta drentando un temporada festivo. Un temporada unda nos tin custumber di comparti cu famia y amistadnan. E aña aki sigur lo ta uno diferente unda nos mester ta conciente cu nos no por celebra den grupo grandi manera custumber.
E yamado ta na comunidad pa den e dianan di fiesta venidero, sigui mantene distancia, sigui aplica higiena, sigui uza tapaboca, sigui test pa covid sibo tin sintoma, sigui mantene isolacion of cuarentena ora bo wordo instrui, sigui cumpli y sigui cuida. Di forma aki nos lo por disfruta di e dianan festivo sano den compania di nos famia y sernan stima.
Aruba ta conta cu bo!


text:
kantika: Djis mi mes.
Komposishon di Levi Silvanie i kantá pa Levi.
Bonbiní na e página GTP Sírkulo di Siña
Tema: Atrakshon turístiko
Sírkulo di siña entre skolnan di Kòrsou: Soeur Hedwigschool, John F. Kennedyschool, Skol Alablanka, Frater Evoniusschool i Blenchischool.
Enseñansa tin komo meta forma mucha i prepará nan pa un mihó futuro.
ICT i "Learning circles" en partikular ta duna e mucha di enseñansa spesial i di fundeshi e chèns aki.
Trahando huntu den un komunidat di skolnan un desabilidat lo no ta un estorbo mas.
Un Sírkulo di Siña miksto ta un refleho di e komunidat ku nos ta biba aden.
Den práktika nos ta eksperenshá ku muchanan i hobennan ta traha huntu sin ningun barera.
Huntu ku nos muchanan i hobennan nos ta ban mustra ku adultonan tambe por krusa e barera ei, i guia e hobennan aki
den un sírkulo di siña na papiamentu, kaminda nan lo haña i siña tur e abilidatnan riba tereno di ICT.
Hopi éksito den e trabou !!!!


text:
Geplaatst op 20 August 2019 dor di Ministerio Asuntunan General i Promé Minister
Aki ta sigui un relato di e konsulta ku prensa tabatin ku Promé Minister Rhuggenaath dia 20 di ougùstùs 2019, ku tópiko: Refineria.
Propósito di e konsulta awe tabata pa duna un rekapitulashon di loke a bin dilanti durante reunion di Parlamento ayera (djaluna 19 di ougùstùs) i brinda e oportunidat pa prensa hasi pregunta direktamente na Promé Minister Rhuggenaath.
Esaki ta forma parti di e komunikashon habrí i direkto ku Gobièrnu a bin ta hiba for di momentu ku a start ku e proseso di buska un posibel operador nobo pa refineria. Esaki a base di e mandato (proyekto Arawak) ku Gobièrnu a duna Refineria di Kòrsou (RdK) pa buska un operador segun un proseso transparente. Pa sigurá kontinuashon di e refineria, invershonnan nesesario mester tuma lugá, mester hisa kapasidat di e planta den su totalidat i alsa normanan di seguridat i medio ambiente ku ta kumpli ku standartnan internashonal.
Meta i deseo prinsipal di kana un proseso transparente ta ku den futuro (por ehèmpel aki 30 aña) por wak bèk i mira detayadamente kon e proseso a kana.
Nos refineria ta den un situashon hopi fragil na e momentunan aki. E retonan ku Refineria Isla ta han’é konfrontá na e momentun aki ta:
Transakshonnan difísil
E sanshonnan di Merka ta impedí transakshonnan finansiero ku i pa PDVSA. Esaki ta stroba entre otro kompanianan Merikano pa hasi negoshi ku PDVSA. Konsekuentemente esaki tin un impakto negativo riba funshonamentu di refineria.
For di aña pasá, ámtenarnan a hasi varios biahe pa Washington pa duna splikashon ekstenso di e impakto ku e sanshonnan aki tin pa Kòrsou, ku no tin nada di haber ku e situashon na Venezuela, i asina trata na minimalisá e daño pa nos. Esaki a resultá den un lisensia ku OFAC (Office of Foreign Assets Control) a duna RdK, CRU i Curoil na luna di mei 2019 i ku ta vigente te ku yanüari 2020. Sinembargo, e lisensia aki no ta yuda trese solushon kompleto, ya ku e ta aplikabel pa krudo ku ya pa tin almanesé na Kòrsou.
Mantenshon regular i seguridat
Refineria no ta kumpliendo ku regla i standartnan di mantenshon i seguridat. E lastu tin riesgo tantu pa seguridat di personal komo seguridat di pais (pa besindario i Kòrsou en general). Esaki entre otro a bin dilanti den un análisis ku a laga un instansia independiente, esta Veiligheidsregio Rotterdam Rijnmond, hasi na 2018 i 2019. A konstatá varios defisiensia i esnan ku refineria a ahustá no a resultá sufisiente. Ta importante pa, ku ayudo di Gobièrnu, bin ku plannan pa evitá insidentenan i sa kon pa ‘scale up’, manehá akaso esei resultá nesesario.
Rekursonan limitá pa kumpli ku debernan finansiero
Refineria su situashon finansiero ta pone ku e no por kumpli ku su pagonan i responsabilidatnan. Pa algun tempu kaba refineria no ta pagando e ‘Take or Pay fee’ na CRU, ku na e momentunan aki ya a yega un montante di 69 mion florin na pago retrasá. Ta premirá ku esaki por hasta yega un montante di 99 mion na luna di sèptèmber aki. Tambe refineria a indiká di por kumpli ku pago di salario te ku yüni 2019. Atraves di esfuersonan di RdK i Gobièrnu a sòru pa por kumpli ku pago di salario te ku sèptèmber. No opstante esaki ta tratando na ekstendé e posibilidat aki te ku fin di aña.
Na e momentunan aki Gobièrnu ta tumando e pasonan nesesario pa un posibel siguiente biahe pa Washington. Ayera tabatin netamente un reunion ku sindikatonan (PWFC i Apri) riba esaki. Meta ta pa pidi Merka mas espasio i yega na un lisensia di OFAC ku si ta inkorporá fasilitashon di transakshonnan finansiero i suministro di krudo ku ta yuda tene e planta operashonal, hasi mantenshonnan nesesario i paga salarionan.
E kaminda ta difísil, pero unu direkto ku nos mester kana. Mester keda ku e fokùs nesesario i pa e motibu ei mes PMO di RdK (ku ta konsistí di un tim di eksperto Yu di Kòrsou) a pidi pa risibí e espasio, trankilidat i konfiansa nesesario di komunidat pa por sigui hasi su trabou.
Gobièrnu ta uni su mes na esaki dor di hasi un petishon importante na komunidat pa duna espasio, depositá konfiansa, kere den nos mes i uni tras di e meta di refineria. Awoki nos ta drentando un periodo hopi determinante kaminda mester yega na un akuerdo di entendimientu, eskoho di operador a base di skrutinashon di ofertanan ku a risibí i finalmente firmamentu di un kontrato na luna di novèmber 2019.
E logro no lo ta di Promé Minister, pero di nos tur, pa henter Kòrsou.
Kontesta riba preguntanan di prensa:


text:
KRALENDIJK – E torneo anual di futbòl hubenil Kopa Lito 2020 ku tabata programá pa kuminsá djárason awó, a keda kanselá relashoná ku e situashon di Covid-19.
No a honra e petishon pa organisá e torneo anual aki pa nos futuronan, un torneo ku tur aña di nobo a bin ta krese na partisipashon.
E torneo e aña aki tabata programá pa tuma lugá den stadion di Playa.
Mayoria dje muchanan i timnan tabata kla pa e torneo ya ku e muchanan ke hunga bala.
Pero manera ya menshoná, debí na e situashon di Covid-19, e torneo a keda kanselá.
Nos ta kere ku entrenadónan di e ekiponan, si ta pèrmití esaki, lo por organisá weganan di treinen entre e ekiponan di manera ku e muchanan ta trein i keda den kondishon i no ta fèrfelá nan mes tampoko sin por hunga bala ku ta nan deporte preferí. Muchanan ta ku hopi gana di trein i move.
Mucha tin hopi energia i pa nan si tur dia mes tin treinen ta bon.


text: Diahuebs mainta a drenta informe di un accidente cu hende herida na e rotonde banda di Cas di Cultura, mesora a dirigi tanto polis como ambulans na e sitio. Na yegada di e patruya despues di a pasa banda di e rotonde y no a haya nada a bay tira un bista na e cruzada Rumbastraat y Stadionweg y eynan a topa cu e accidente. E patruya a compronde cu e Nissan Tiida biniendo for di Rumbastraat no a duna preferencia na e Honda Pilot y e Honda a bin dal e net na banda di e chauffeur. Na yegada di e ambulans a bay atende ambos chauffeur, mirando cu e sla na e Tiida tabata net na banda di e chauffeur ambulans a bay controla e chauffeur pero despues di un revision ambulans a atende ambos na e sitio mes.


text:
WILLEMSTAD – Defensa di Pastor Orlando B. ku den korte di promé instansha a risibí 9 aña di kastigu pa abusu seksual di mucha muhé i hende muhé, ta insistí pa ekspertonan investigá tur e denunsionan ku tin kontra di e akusado.
Orlando B. tabata e fundadó i lider di e iglesia Rains of Blessing, kaminda e tabata abusa seksualmente di mucha muhé komo parti di ‘eksorsismo’, segun Ministerio Públiko (OM).
Natacha Harlequin, e abogado hulandes di B.: “E kaso aki ta masha grandi i kompliká. P’esei mester pone e kontenido di henter e fail na disposishon di ekspertonan.” B. su defensa – ku banda di Harlequin ta konsistí tambe di e abogado lokal Alicia Blonk – entretantu a entregá un petishon pa hiba e kaso Korte Komun di Hustisia.
Ekspertonan di moral
E abogado ta haña ku OM no a pone atenshon na tur detaye di e kaso B. Segun e abogado OM komo e partido di proseso i lider di e investigashon ‘no ta ophetivo’. P’esei Harlequin ta rekomendá pa na Kòrsou duna ekspertonan di moral palabra durante e proseso, promé ku wes yega na un huisio. “Nan por indiká ophetivamente kua sirkunstanshanan por a influenshá e kehonan.”
Segun Harlequin e sentensia ta masha kompliká. Mi no sa si e Yunan di Kòrsou a tende solamente e vershon kòrtiku di e sentensia. Esaki a referí na e vershon largu. Den e sentensia ei ta klarifiká hopi.”
Abogado femenino
No ta straño ku Harlequin komo abogado femenino ta aktua komo abogado den un kaso grandi di abusu seksual di hende muhé? “Mi ta komprondé e pregunta, pero un abogado ta djis parti di e proseso di kastigu. Komo abogado mi ta duna asistensia na mi kliente i mi tarea ta pa guia. Ni mas ni ménos. E echo ku mi ta hende muhé no ta importante pa e kliente. Meskos ku pa mi no ta importante si mi kliente ta un hòmber òf un muhé. Nos no tin un relashon personal. Riba e tereno profeshonal si mi tin un kontakto masha bon i naturalmente ora mi ta pará riba e trapinan di sala di korte, ta ami ta e kara di e defensa.”
Norman Serphos ta papia ku Dulce Koopman
OM sí ta haña ku durante di e trato di e kaso aki a trata tur detaye. Bosero di OM Norman Serphos ta asombrá pa e reakshonnan lat di abogado Harlequin. E ta referí e defensa na e seshon di preparashon di e kaso den apelashon, dia 23 di novèmber binidero, pa ekspresá su deseonan ei. “Mi no a tende señora Harlequin papia anteriormente di un tim multidisiplinario òf di eksperto. E por a hasi esaki na e seshon di preparashon, i tambe e por a hasi esaki atrobe durante trato di e kaso.


text:
Papiamento (Aruba)
Tipnan di Prevencion pa Vacansi. Nos ta desea bo un felis biahe!
Relaha un rato, un momento sin haci absolutamente nada. Bo ta anhela na bo vacansi. Un periodo sin preocupacion y pa solamente goza. Pa e motibo aki ta hopi fastioso si algo pasa bo den bo vacansi. Cosnan cu ta daña o wordo horta of ora bo bira malo o keda herida durante bo biahe. Cu placer nos ta yuda bo pa haci bo vacansi mas placentero posibel.
Download Tipnan di Prevencion pa Vacansi aki
TIPNAN PA UN BON PREPARACION
1. Barca den bon condicion
Stop di traha un par di dia prome cu bo biaha pa bo por biaha ful sosega, di modo cu bo lo por gosa ya di e prome dia caba di bo vacansi, sin cu bo tin cu bin bij di stres di tanto traha duro.
Bo ta bay keiro den exterior cu auto? E ora ta mas importante ainda pa biaha ful sosega pa preveni accidente!
2. Tipnan Anti-robo pa cas
- No menciona riba red social o den bo aparato di contesta cu bo ta cu vacansi.
- Percura cu na diferente luga, riba diferente orario, tin lus ta cende den cas ora bira scur. Esey bo por logra cu un time switch.
- Bisa bo bisiñanan cu bo ta bayendo cu vacansi, di modo cu nan por tira un bista y percura pa post cu yega.
- Staciona un auto dilanti cas ora bo ta cu vacansi y eventualmente un di dos auto di bo mes of esun di e bisiñanan.
- Laga algun coi hunga tira aki aya riba flur, pone algun kopi riba mesa y tambe un corant pa e cas duna un impresion cu tin hende na cas.
3. Informa esnan cu ta keda tras
Informa por lo menos un cu ta keda tras di bo biahamento pa exterior. Percura pa esnan cu ta keda tras tin datonan importante manera bo luga di estadia, numbernan di polisanan di seguro, copia di paspoort y rijbewijs, number di buelo etc.
4. Traha un checklist
Evita cu bo ta lubida documento y otro cosnan importante ora bo bay biaha. Esaki sa pasa den tur e stress prome bo barca. Traha un checklist, pa asina bo no tin nodi preocupa mas cu esaki.
- Paspoort, controla fechanan si nan no a caduca.
- Documentonan di seguro di biahe y medico.
- Carchi banco (hisa e limite pa exterior di antemano), placa cash, tarheta di credito.
- Pasashi.
- Box di EHBO.
- Warda numbernan di telefon importante.
- Eventual medicamento.
- Celular ful carga cu extra cargo si mester.
5. Copia
Percura pa semper bo tin copia di documentonan importante. Si por ehempel bo paspoort wordo horta, bo lo por aplica mas rapido pa un documento di biahe remplasante si bo por entrega un copia. Bo por hiba copianan hunto cu bo ora bo bay cu vacansi, pero bo por email nan tambe pa bo mes. E ora bo por wak nan unda cu ta na mundo.
6. Compara bo seguro medico y di biahe
Por wel di ta cu gastonan ta sigura den bo seguro di biahe y den bo seguro medico tambe. Pesey ta hopi bon pa compara bo seguro medico y bo seguro di biahe. Den caso cu tog bo bira malo ta bon cu bo ta sigura. Pa cu esey bo tin un seguro di biahe. Un seguro di biahe ta un coleccion di cobertura cu hopi biaha ta cubri tambe den otro seguronan. Costonan medico den exterior ta co-sigura te na un limite cu e seguro medico basico.
7. Lista di hospital
Si bo bira malo ora bo ta cu vacansi, bo kier wordo yuda bon y rapido. Traha di antemano un lista di hospital cu tin na bo destinacion. Di e manera aki bo por actua rapido den caso di emergencia.
TIPNAN DURANTE BIAHE
1. Keda alerto
Biaha por ta hopi cansancio. Warda ta un di e cosnan cu ta bin cu biahamento. E combinacion di tur cos hunto por pone cu bo ta menos alerto. O cu bo ta bay den un madoha ora di warda. Percura cu bo ekipahe(di man) ta mas cerca posibel di bo. Bo por mara bo mes tambe por ehempel cu un cabuya na bo tas o backpack. Asina bo ta spierta si un hende mishi cu bo cosnan.
2. Ekipahe mas horta
Paga bon tino ribabo pertenencianan ora bo ta sinta dushi di bo pafo riba un teraza of den un bus yen di hende. Preveni desilucion. Ekipahe cu mas sa tin problema cu ne ta:
- Camara (di saca potret)
- Celular
- Bril (di solo)
- Maleta
- Vestuario
3. Mas cerca ta miho
Bo no tin bo ekipahe grandi mesora den bista directo. Bo tin un poco mas control riba cosnan mas chikito. Purba di carga bo pertenencianan cu tin balor y esnan cu ta bo faborito mas pega posibel riba bo curpa. Den tur caso semper percura pa warda placa y otro documentonan importante na un luga safe.
4. Cosnan caro
No carga bo cosnan caro manera por ehempel, bo celular, camara y tablet mucho den bista di hende. Djis laga hoya o cadenanan di oro safe atras na cas.
5. Semper haci denuncia
Den caso cu tog cosnan bay robes, semper haci denuncia na cuerpo policial local y pidi un copia di e raport. Nos ta bay tin mester di esaki ora di evalua daño.
TIPNAN HYGIENICO DURANTE BIAHE
Un biahe pa exterior ta nifica un otro ambiente, otro hende y otro custumber. Bo ta gosa di esey. Pero e otro ambiente ey mes tambe mes por percura cu bo ta bira malo of keda herida. Un den 5 persona cu ta biaha, ta bira malo den vacansi. Cu placer nos ta duna bo algun tip pa limita e riesgonan aki.
1. Man limpi
Diarea ora bo bay cu vacansi hopi bes ta consecuencia di contaminacion atrabes di contacto cu bo mannan y bacteria. Pesey laba bo mannan regularmente. O haci nan limpi cu napkin desinfectante o cu gel antibacterial pa man.
2. Bebida y cuminda
Den exterior e hygiena tin ora ta diferente cu na cas. Pesey paga tino ora di come. Tin un lema pa biaheronan: cushin’e, lab’e, cask’e o lubid’e. Asina bo ta reduci e chens di bira malo pa bacteria den cuminda. Den mayoria pais e awa di cranchi ta otro cu esun na cas, pesey no bebe awa for di cranchi pero awa emboteya.
ENNIA su Asistencia di Emergencia durante biahamento y vacansi
Ora bo mester di yudansa durante bo biahe o vacansi pafo di Caribe Hulandes, 1 yamada pa nos Servicio di Emergencia ta bastante caba. (balido solamente pa clientenan cu tin un seguro medico y di biahe di ENNIA).
Nan ta para cla pa yuda bo, 24 ora pa dia, 7 dia pa siman!
Yama Europe Assistance riba T: +31 88 8778174
Semper purba di tin bo number di polisa na man, y nota adelanta e luga y number di telefon riba cual por haya bo. Nan lo sigui yuda bo


text:
Un di e Abogadonan representando Ocean Z, J. Croes, a mustra riba e pasonan cu e cu su cliente Eva Zissu a cana pa locual ta Ocean Z boutique hotel.
Na 2012 bou di asistencia di abogado Gomez & Bikker a registra e compania Zissu Properties N.V. Abogado Lincoln ‘Dello’ Gomez a asisti nan pa haya e tereno. Pues Abogado Gomez a asisti e propietaria pa haya compania y tambe permiso di residencia.
Proceso
Na November 2012 a introduci na DOW e plannan architecto di e proyecto pa revision y tambe a pidi permiso pa construccion, cual a wordo otorga na januari 2013. Na februari 2013 e contruccion a cuminsa segun e abogado bou di supervision di e organonan competente.
Dia 4 di december 2013 a solicita na Ministerio di Infrastructura y Salubridad e permiso pa haci cambio di destinacion di tereno, pa por opera un hotel. Na october 2014 a haya carta firma pa minister Sevinger, voor akkoord. Cual carta a wordo manda pa DIP. “Pues mi ta kere desde e dia ey e proceso a cuminsa cana cual ta haci e proceso a dura 1 aña,” Sra. Croes a bisa.
Lesa mas den edicion di Bon Dia Aruba mayan.


text:
MANEHO DI ENTIERO DEN TEMPORADA DI COVID, REGLA ADICIONAL DEN CASO DI COVID
Oranjestad, 3 maart 2021
Crisis Team ta informa tocante e Protocol Nacional di entiero den temporada di Covid. E protocol Nacional ta basa riba puntonan di salida di World Health Organization y RIVM, teniendo cuenta cu e situacion y tradicionnan di Aruba, y cu presencia di varios variante di COVID actualmente na Aruba. Esey ta pone cu e maneho na Aruba mester ta mas cauteloso cu por ehempel Curacao of Boneiro, pa proteccion di nos cuidadanonan.
Despues cu a ricibi informenan di inconsistencia den ehecucion di e maneho entre agencianan funeraria na Aruba, Crisis Team a reuni siman pasa cu e agencianan funeraria di Aruba, Aurora Funeral Home, Ad Patres y Olive Tree, y a confirma e protocol y reglanan aplicable na tur entiero den temporada di COVID. Tambe e reglanan adicional aplicable den caso cu un persona cu fayese tabata tin COVID na momento cu el’a fayese. Sigientemente e reglanan aki a wordo ratifica den Crisis Team y pues ta reglanan establesi cu tur funeraria mester tene nan mes na dje.
REGLANAN APLICABLE PA TUR ENTIERO
Mester usa tapaboca na tur momento
No por hiba e fayesido cas pa tuma despedida
No por duna man, brasa, of sunchi
Maximo 25 persona por ta den e mesun lugar na mes momento, y mester tene distancia di por lo menos 1,5 meter
Cuminda of bebida no ta permiti
Si bo ta sinti malo, no atende un entiero
Miembronan di famia cu ta den isolacion of cuarentena, no por acudi na e entiero; pa mayornan, yiunan y rumannan cu ta den isolacion of cuarentena, por regla un otro momento pa despedi atraves di e funeraria na autoridadnan competente
E reglanan aki ta vigente desde 18 september 2020, y ta publica desde e fecha ey riba website di DVG. E reglanan aki ta aplicable den tur entiero durante temporada di COVID, tanto si e persona a fayese cu Covid, como si e persona no a fayese cu Covid.
REGLA ADICIONAL PA TUR ENTIERO DEN CASO DI COVID
Den caso cu e persona cu fayese tabata tin COVID na momento cu el’a fayese, tin reglanan adicional aplicable. No ta hasi diferencia si e persona a fayese di COVID of di algo otro, por ehempel un accidente di auto of problema di salud, den caso cu e persona cu fayese tabata tin COVID na momento cu el’a fayese, mester aplica mas precaucion. E regla adicional ta
No por habri caha durante entiero.
En bista cu na Aruba tin actualmente varios variante di e COVID virus presente, y en bista cu nos no conose tur aspecto di e variantenan ainda, Crisis Team ta aplica extra cautela pa asina protehe cuidadanonan di pais Aruba, y pa preveni contagio mas tanto posibel.
Tur agencia funeraria a aproba e procedura aki, y BeleidsTeam di CrisisTeam a establese e maneho aki den cuadro di COVID. Crisis Team lo sigi evalua e desaroyo y e maneho riba base regular y lo anuncia na momento cu tin cambio.


text:
Un biaha mas hende por manda otro animacion di Baby Yoda. Giphy, un base di dato di mini-video, tabata eliminando file di GIF anima di e personahe di Star Wars di e serie nobo di Disney Plus ‘The Mandalorian’.
Esaki a conduci na speculacion cu Disney a pidi pa elimina nan pa motibo di derechonan di autor.
Pero Giphy ta culpando ‘confusion’ den un declaracion. E ta bisa cu a tene un evaluacion, y GIF di Baby Yoda un biaha mas ta disponibel pa comparti.
Giphy a disculpa cu Disney pa cualkier inconveniencia. Giphy a nenga di elabora riba e motibo pakico a elimina e GIF. Disney a referi preguntanan na Giphy.
‘The Mandalorian’ ta un di un cantidad chikito di serie nobo riba Disney Plus, cual a lansa dos siman atras y a atrae 10 miyon di suscrito den su prome dia.


text:
E Dragon nan di Nacional ta den final di Copa ABC 2019 despues di a gana e campeon di Aruba, RCA, den semi final, unda e partido mester a wordo dicidi pa penalti ora cu e ekiponan a keda empata na cero gol den tempo regular y tambe den e tempo extra di “proroga” di 15 minuut cada banda.
E partido tabata duro for di e prome quarto di wega caba, cu poco yegadanan di hopi peliger, un “stalemate” mas bien, unda cu halftime a bai aden sin anotacion.
Den e di dos tempo e partido a subi un poco di nivel, pero, no locual nos a spera, y sa spera di e rivalidad entre e dos clubnan aki.
RCA a convense den nan ultimo partido contra Scherpenheuvel unda nan a gana 4-1 den un partido yen di drama, unda cu e Tricolornan mester a bataya te den tempo di descuento unda un gol di empate hopi laat di Steven Melchor a manda e wega den tempo extra, pa despues gana e wega den “proroga”.
Nacional a hunga contra e campeon di Boneiro, Real Rincon, na Kralendijk, unda nan a perde 1-2 den un bon partido, e gol di Nacional den e partido ey a facilita nan inclusion den e top cuater ekiponan den ABC Cup y un plazo den e semi final aki.
E dos ekiponan aki conoce otro hopi bon, nan ta e dos protagonistanan di e playoff final di campeonato pasa. Den e partido aki tambe tabata presente e tres finalistanan di e premio Ballon D’Or 2019, Devis Oliveros y Edward Clarissa di Nacional y Ronald Gomez di RCA.
Dos di e finalistanan pa e “Golden Glove”, premio pa e miho portero di Division Honor, tambe tabata den e partido aki; e dos porteronan di RCA; Raizel Jansen y Eric Abdul. E otro finalista, mane ta conoci, ta Marvin Irausquin di Brazil Juniors.
E partido a tuma un rumbo scur y complica banda di minuut 80, unda despues di algun golpi duro y momentonan extra curicular y anti-deportivo, referee Salamatin no a haya otro opcion cu duna tres carchi cora, na Edward Clarissa y Leonardo Pulido di Nacional y Raizel Jansen di RCA. E partido a sigui den e mesun rumbo te cu final di tempo reglamentario.
Den e “proroga” RCA no a sabi di probecha cu nan tabatin un homber mas riba cancha, mientras cu Nacional a hunga nan wega tactico na perfeccion, hasta cu algun yegada di na mes den contra-golpi, cu Devis Oliveros den bo alineacion, esey semper ta un factor, sin duda!
E empate na final di e tempo extra a conduci na tiro di punto penal pa dicidi ken ta e ganador, y finalista di ABC Cup 2019, pa bai hunga contra FC Vesta di Corsow den e siman entrante.
Den e tironan di penalti ta unda Nacional a demonstra nan superiodad riba e anochi aki.
Claudio Cavalcante, e capitan di e Dragon nan, cu e prome gol, bunita tiro unda cu Eric Abdul no por a yega, pa hasi e wega 1-0.
Jean Luc Bergen a cobra e prome tiro di RCA, unda cu Jose Cruz a brilla cu un salbacion na su banda robes, e wega a keda 1-0 pa Nacional.
Josua Aguire, cu tabatin un tremendo partido e anochi aki, tambe a anota su gol di penalti, pa hasi e wega 2-0 pa Nacional.
Steven Melchor na su turno, a purba anota pa tene RCA den wega, pero, Jose Cruz tabatin otro idea, y a para e tiro di Melchor na su banda drechi, un salbacion spectacular pa mantene Nacional den bentaha di 2-0.
Ricky Hodge a hasi e wega 3-0 pa Nacional ora cu el a bati Eric Abdul cu un tiro duro na banda robes di Abdul, unda e portero Tricolor a hasta touch e bala, pero envano.
Yanuel Kelly a anota su gol di penalti cu un tiro bon posiciona cu Jose Cruz no por a wanta, salbando RCA momentariamente di e derota, 3-1 pa Nacional.
Leonardo Colmenares, e defensa central di Nacional, “al fin al cabo”, a dicidi e partido cu su tiro penal, unda Eric Abdul, un biaha mas tabatin man riba e bala, pero e potencia di e tiro a logra e gol di victoria pa Nacional 4-1.
Nacional ta bai final! Nacional ta pa Aruba, pabien na e pueblo di Nort, pabien na e Dragon nan!
Keda pendiente cu FutbolAruba pa confirmacion di unda e partido final lo tuma lugar y e dia tambe.


text:
KRALENDIJK — Djarason ultimo Marvin Abdul a keda eligi komo presidente nobo pa federashon di biljart di Boneiru. Un total di 4 ekipo tabata presente na e reunion i a firma pa bai di akuerdo ku e direktiva ku a keda presenta.
E funshonnan ta lo siguiente reparti:
– Presidente: Marvin Abdul
– Vice-Presidente: Janiro Chatlein
– Sekretaria : Caroll-ann Soliano
– Tesorero: Maximi Wilsoe
– Miembro: Chales Vos
– Miembro: Charles Janzen
– Miembro: Virginia Pourier
E tim nan ku tabata presente i a firma tabata BT Azteca, Sharpshooters, Untouchable i tambe BT Mastertouch.
E deporte mes tin mas ku 1 aña ketu para pa motibu di e pandemia i tambe ta uzando e sala di jorge Nicolaas pa bakuna. Pues e prome tarea ku e direktiva nobo aki ta bai tin ta pa e deporte kontinua di un manera of otro. Nos ta desea Marvin Abdul tur klase di exito huntu ku su direktiva.
FUENTE: LIVE 99 FM


text:
International School of Aruba tin su Open Dag
Anualmente International School of Aruba tin su Open Dag. E aña aki e lo tuma lugar riba Diasabra, 9 di April 2016. Nos ta kier Continue Reading
Casa Tua ta celebra diez aña di excelencia
Na honor di e restaurant su di 10 aniversario, e alumnonan di EPB cu ta studiando den e direccion culinario profesional basico a disfruta di Continue Reading
Den Futbol Escolar organisa pa IBiSA: International School of Aruba ta titula Campeon den categoria B-mucha muher
Diaranson atardi a tuma lugar e weganan di final nacional den futbol di ‘Deporte Escolar’ organisa pa Instituto Biba Saludabel y Activo, IBiSA. E competencia Continue Reading
IBiSA ta informa: Dia 14 di november ta “World Diabetes Day”
Rond Mundo ta conmemora e fecha di 14 di november como e “Dia di Diabetes”. Aki na Aruba esaki no ta un excepcion y relaciona Continue Reading


text:
Tur luna e fashionista, Swesdy Beeldsnijder, ta presenta e ultimo tendencianan pa tur e fiel siguidonan di InStyle den Focus Digital Magazine. For di cabes te pia...
Met Gala, conoci como e Oscar Night di e mundo di moda, generalmente ta cay riba e prome dialuna di mei. Pero e ta bolbe despues di...
TikTok a seduci e hendenan cu ‘dance challenges’ y tur tipo di receta pa prepara den air fryer, pero tambe e ta un...
Un twist nobo den e mundo di moda. Nos ta papiando di Gilets. Elegante y sexy na mesun momento. E ta un sorto di blazer cortico sin manga. Super cool riba...
E ta un combinacion yamativo cu kisas bo no lo bisti asina facilmente, pero e ta cool. Desde e brote di e...
Den edicion di FOCUS Digital di e luna aki por lesa di e marca Italiano, Boarini Milanesi, cu a lansa un tas...
Bo tin algo presta y algo blauw, pero ki bo ta pensa pa algo nobo den e escena nupcial, un tapaboca? Kisas nunca a imagina cu lo...
Mondkapje na diferente pais ta obligatorio y esaki a pone cu hopi hende mester a bay cumpra di...
Cabi, a ser lansa na 2002 pa e diseñadora Carol Anderson, e president Kimberly Inskeep y otro 10 muhe fundado, cu ta...
E plataformanan halto y cu hilchinan diki ta bek pa zomer 2020. E blokhak a bira cada...


text:
17-2021 – KvK ta conseha pa extende e orario di cera
Oranjestad – Camara di Comercio y Industria Aruba (KvK) ta sigui pone enfasis riba e importancia di un pronto recuperacion economico pa nos Pais. E datonan di Banco Central ta indica cu Aruba a conoce un contraccion di 22.3 porciento den e GDP den termino real. Miles di trahado a perde nan trabou of a wordo confronta cu reduccion di nan salario, locual a conduci na diferente aspectonan negativo, manera pobreza, stress y hasta problemanan cu salud mental.
Datonan recien publica ta mustra tambe cu e actividad economico a cuminsa acelera. E factor principal cu a contribui na e mehoracion significante den actividad economico den 2021 ta e sector turistico. Te cu juli 2021 e grado di recuperacion di e cantidad di turistanan tabata 76.5%. Sinembargo, e situacion actual, cu e aumento drastico di e casonan positivo di Covid debi na e variante Delta, ta alterando e panorama positivo aki, como tambe e bienestar general.
KvK ta compronde e aspecto di tuma accion pa baha e nivel di contagio y pa stabilisa e situacion critico y insostenibel na nos hospital. No obstante, KvK no ta partidario di e medida di adelanta e orario di cera negoshi ya pa 9or di anochi. Nos por stimula nos economia solamente bou di condicion cu Aruba por duna un servicio optimal na nos turistanan. Ademas, e contagio ta local y ta proveni di nos mesun residentenan y no di turista, pues mester considera pa dirigi e medidanan na combati e origen di e causa, pero manteniendo condicionnan faborabel pa nos turistanan. E medida di cera negoshi mas tempran ta contrario na e expectativa di nos bishitantenan, esta, recibi un servicio optimal tambe den oranan di anochi y sin mester di rush. Aparte di esey, e medida aki ta un sla duru pa establecimentonan di F&B, e sector economico mas grandi na Aruba, ya cu nan mester cera nan negoshi durante e ora cu ta conoci como “golden hour”.
Camara di Comercio ta urgi gobierno pa reevalua e medida aki y extende e orario di cera negoshi cu por lo menos 1 ora, pa asina por mitiga e efectonan teniendo cuenta cu e otro medidanan cu ta na vigor y di e manera ey crea miho oportunidad pa nos economia por sigui cu e pasonan di recuperacion.
Aruba, 26 di augustus 2021
Camara di Comercio y Industria (KvK)
Scroll To Top


text:
AMSTERDAM – Antiano i surinameño no ta bonbiní na e konmemorashon di defuntu na e monumento di KNSM na Amsterdam. Esta, si nan ekspresá nan mes tokante sklabitut. Esei ta opinion di Kroonvaarders, èks trahadó di KNSM, ku tur aña riba 4 di mei ta konmemorá e defuntunan.
Mas ku binti aña Kroonvaarders i Vereniging Ons Suriname (VOS, un asosiashon di surinameño) a konmemorá e defuntunan huntu. Pero di repente esaki a para. Kroonvaarders ta di opinion ku hulandes surinameño i karibense ke tuma e direkshon ofer i no ta konmemorá solamente personal di KNSM, sino ta referí tambe na sklabitut den nan spichnan. Sklabitut i Segundo Guera Mundial ta dos diferente kos i mester konmemorá nan separá, asina Kroonvaarders ta haña.
E monumento di KNSM na Amsterdam Oost, pa hopi hulandes karibense i surinameño ta un lugá spesial. Banda di e nòmbernan di nabegante hulandes, e monumento ta e úniko lugá ku tin nòmber di trahadó di KNSM karibense i surinameño riba dje. Ta danki tambe na nan empeño ku por a derotá e fasismo di nazinan den Segundo Guera Mundial. P’esei tin hopi antiano i surinameño ta bini e konmemorashon aki tur aña.
Separá Segundo Guera Mundial i sklabitut
E aña aki lo tabatin un enkuentro spesial na e monumento di Kroonvaarders. Komo wespet spesial Delano Vieira di VOS a invitá sergeant majoor Elvis Manuela pa e konmemorashon di 4 di mei. Manuela ta presidente di e Ret Multikultural di Defensa i e ta un ehèmpel pa hopi hóben karibense.
A ferwagt ku e antiano prominente aki lo a duna mas státùs i apresio na e seremonia: unifòrm nèchi, un spich enbolbí i kisas tokamentu di ‘Last Post’ atrobe. Veira mester bisa Manuela ainda ku ‘e fiesta’ lo no sigui
Manuela mes ta reakshoná sorprendí i desapuntá ora e tende di e asuntu; referí na sklabitut riba e konmemorashon di 4 di mei, si òf nò. E mes ta di opinion ku no mester pone Segundo Guera Mundial i pasado kolonia i sklabitut riba un liña. Mas ku esaki e no ke bisa.
Mirando e konmoshon Manuela ta kontemplá di kanselá e asuntu, esta ku e lo no ta presente na e konmemorashon na KNSM-eiland òf ku e lo no tira spich.
“Nos tin derechi riba ekspreshon liber di opinion”
Kroonvaarders ta keda riba nan punto di bista ku e konmemorashon na e monumento di KNSM ta intenshoná pa konmemorashon di Kroonvaarders. “Nos no tin nada kontra konmemorashon di sklabitut pasobra esei sigur tin su derechi. Pero no ta esei nos ta konmemorá awor”, e presidente di Kroonvaarders, Peter de Rijk, ta bisa.
Veira di VOS tambe ta keda riba su punto. “Nos tin derechi riba ekspreshon di opinion liber”, e ta bisa desididu. “Awèl nos no ta bai e konmemorashon na e monumento di KMSM antó.” Awe Veira lo informá e base surinameño/karibense tokante di esaki.


text:
Kolegio konsultativo Grupo di Diálogo Pasado di Sklabitut ta rekomendá pa Estado Hulandes pasa pa rekonosementu, diskulpa i rehabilitashon pa e pasado di sklabitut. Esei tin pará den e rapòrt ‘Kadenanan di Pasado’ ku presidente Dagmar Oudshoorn awe a entregá na e minister di Asuntunan Interno i Relashon den Reino, Kajsa Ollongren.
‘KU E RAPÒRT AKI, KOLEGIO KONSULTATIVO TA MARKA FIN DI E TEMPU SIN KOMPROMISO.’
Dagmar Oudshoorn, presidente
Kolegio konsultativo ta trese dilanti ku rekonosementu ta un paso importante pa Hulanda den su totalidat. Di un banda, rekonosementu ta duna satisfakshon na esnan ku a sufri bou di sklabitut, i di otro banda, e ta promové un bista krítiko riba historia hulandes den un sentido mas amplio.
Aki ta trata di rekonosé ku e komèrsio di katibu i sklabitut ku a tuma lugá entre siglo diesshete i promé di yüli 1863, direktamente òf indirektamente ku outorisashon hulandes, tabata krímennan kontra humanidat. Ademas tambe mester rekonosé e sufrimentu di tur hende ku a bira víktima di e krímennan aki i e sufrimentu di nan desendientenan.
Diskulpa ta yuda ku sanashon di sufrimentu históriko, pero diskulpa prinsipalmente ta dirigí riba konstrukshon di un futuro komun. No ta bai pa mustra dede riba personanan individual komo esnan kulpabel, pero pa Estado Hulandes rekonosé e sufrimentu adishonal kousá pa sklabitut, i tuma responsabilidat ku bista riba un relashon den futuro.
No por separá e rasismo institushonal di awe for di siglonan di sklabitut i kolonialismo i e ideanan ku a originá den e konteksto aki. Den bista di e kolegio konsultativo, restorashon ta nifiká ku mester atendé e konsekuensianan di un forma integral i sistémiko.
Den e rapòrt e kolegio konsultativo ta bini, entre otro, ku e siguiente rekomendashonnan:
• Lansamentu di un programa nashonal di investigashon di e pasado di sklabitut i su efektonan te ku dia di awe.
• Mas atenshon pa e pasado di sklabitut den enseñansa i instituto pedagógiko.
• Prevenshon aktivo di diskriminashon i rasismo institushonal den henter komunidat.
• Un fasilidat nashonal pa oumentá visibilidat di sklabitut.
• Promé di yüli komo dia nashonal di konmemorashon den presensia di rei i gobièrnu.
• Pasa pa rehabilitashon di Tula i otro héroe di resistensia.
• Lanta un fondo di Reino entrante promé di yüli 2023 pa finansiamentu struktural i duradero di medidanan di rekuperashon.
Tarea
Minister di Asuntunan Interno i Relashon den Reino a lanta e kolegio konsultativo dia promé di yüli 2020 pa organisá un diálogo nashonal tokante e pasado di sklabitut hulandes i e impakto di esaki riba komunidat di awendia. Un diálogo dirigí riba konekshon i riba un rekonosimentu mas amplio i inkorporashon di e pasado komun aki.
Background
Den su forma di trata su tarea, e kolegio konsultativo a uza un aserkamentu mas amplio posibel. Den esei tambe a enbolbí e islanan hulandes karibense. A papia ku representante di diferente grupo di interes, sektor sosial, hubentut i varios grupo den sosiesat. A lansa un kampaña públiko, a konsultá un panel di siudadano i a pidi ekspertonan sientífiko pa duna un aporte na e diferente aspektonan di e kuestion di pasado di sklabitut i impakto di esaki riba komunidat kontemporáneo.
E Kolegio konsultativo
E siguiente personanan ta miembro di e kolegio: Dagmar Oudshoorn (presidente), Edgar Davids; Lilian Gonçalves-Ho Kang You, Hannie Kool-Blokland, Glenn de Randamie, Ruben Severina.


text: Dialuna mainta a drenta informe di cu tin un persona indesea den un Nissan March preto cu a bay molestia un dama na Rooi Bosal, mesora a dirigi un patruya na e sitio. Na yegada di e patruya a bin compronde cu e aki ta trata di un ex cu a bay molestia e dama pero na e momentonan ey e no tabata presente. E dama a laga sa cu e ex- tabata maltrat’e bastante den pasado pesey ela lague pero awor ta acos’e. Polis a avisa e dama cu si e tipo bolbe avisa mesora y nan lo bini. Un rato despues e homber a regresa y polis a bolbe bay na e adres. Yegando na e adres e homber a nota polis y a sali core bay lagando su auto atras y un sobrino di dje den e auto motor cendi. Mientrastanto a pidi pa refuerzo pa asina busca e tipo den e area. Un bisiña a nota cu ora e homber a core bay ela mira algo manera un arma di candela na su barica scondi. Un rato despues e homber a regresa y polis a logra gar’e y a detene.


text:
ORANJESTAD – E plataforma educativo online di Union Europeo pa maestro EU Teacher Academy ta presenta un training online (MOOC) di e sistema nobo yama: ErasmusAccreditation cu lo wordo introduci pa facilita proyectonan di mobilidad entre scolnan di Aruba cu Europa y tambe otro paisnan reconoci pa e programa Erasmus+ 2021-2027.
Nos ta invita tur docente di Aruba pa:
- Registra ariba School Education Gateway website (si tin un eTwinning account caba por usa esaki tambe)
- Inscribi pa e training via e siguiente link: https://academy.schooleducationgateway.eu/web/erasmus-accreditations
- Click ariba ENROLL NOW
Cu e training aki lo bo por siña kico ta e sistema nobo yama Erasmus Accreditation, cual ta e beneficionan, con lo por haci un peticion pa proyecto y con por cuminsa prepara pa un Erasmus plan pa bo scol. Training ta inicia dialuna, 14 di september venidero y lo termina 29 di October 2020.
Sera conoci y prepara bo mes pa oportunidadnan cu e fondo di Europa Erasmus+ 2021-2027 lo trece pa bo organisacion.
Por fabor tene na cuenta cu:
- E training aki no ta remplasa e informacion oficial duna pa e oficina di contacto na Aruba (BEUK) y tampoco di e website Erasmus+ of website di otro Agencia nan.
- Completa e training aki no ta garantisa un aprobacion di un projecto automaticamente.


text:
KOMUNIKADO DI KUERPO POLISIAL KÒRSOU Tiramentu ku morto
KOMUNIKADO DI KUERPO POLISIAL KÒRSOU
208 / 2017
15 yüni 2017
Tiramentu ku morto
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaweps 15 di yüni 2017, alrededor di 05.30 or, Sentral di polis a dirigí un patruya na Kaya
Kent Uzelf na altura di un lugá di parker di un negoshi ku ta bende kuminda, despues di a
risibí informashon ku deskonosínan den un vehíkulo mester a los vários tiru dirigí riba un
hòmber. E patruya ku a yega na e sitio a topa ku e hòmber víktima drumi abou na suela, ku
vários herida di bala na parti ariba di su kurpa, e viktima no tabata duna señal di bida.
For di un investigashon preliminar ku polis a realisá na e sitio a resultá, ku e víktima tabata
den un pikòp shinishi koriendo riba e kaminda menshoná den kompania di su famia. Dado
momento un outo ku un òf mas persona aden a kore para den su banda. E shofur viktima di
e pikop a baha for di e pikop i for di e outo a los tiru dirigí riba e dje. Alrededor di 07.20 or
dòkter di polis a konstatá morto di e hòmber Dwight Ansermo Felida nasé na Kòrsou, 21
aprel 1968 i riba òrdu di fiskal di Ministerio Públiko a konfiská e kurpa pa mas
investigashon.
E investigashon den e kaso aki ta kontinuá.
Polis ta supliká un i tur ku ta dispone di informashon di e kaso aki pa pasa e informashon
aki na polis na number di telefònnan: 917 i 108 (riba e number aki bo anonimidat ta
garantisá)


text:
Paardenbaaistraat, Oranjestad – Dialuna den oranan di madruga presencia di polis ta wordo pidi na e oficina di Boogaard Assurantien den Paardenbaaistraat, pa un caso di kiebro y ladronicia.
Na yegada e patruya ta topa cu un patrol di e compania di seguridad na e sitio y e guardia di seguridad ta splica polis, cu na momento cu e tabata yegando ela mira un persona flaco, halto y color scur sali for di e oficina cu un flatscreen den su man, ela pone esaki pafo di e edificio, pero ora e la mira e patrol di e compania di seguridad yega ela laga e flatscreen atras y a core bay direccion nort.
Esaki no ta prome biaha cu e oficina di Boogaard Assurantien ta victima di ladronicia, dos siman pasa caba ladronnan a drenta horta un flatscreen caba pero e biaha aki si nan a faya. Polis a tuma vingerprint y ta di spera cu pronto ela por keda deteni.


text:
Oranjestad-Despues di un acohida grandi cu e siman di moda ARUBA IN STYLE a crea pa Aruba e ultimo tres añanan, Aruba ta conoce e siman aki su di dos diseñador international di e siman di moda Mercedes Benz Fashion Week cu a scohe Aruba como su destinacion favorito pa produci su campaña internacional pa 2015.
Aruba cu su playanan y hotel precioso y escenario natural ta captiva esnan den e mundo di moda . Aruba tin e gran honor pa un bes mas forma parti di un campaña di mercadeo di un otro diseñador renombra .. Disenador LULI FAMA cu ta famoso pa su trahe di bañonan unico .
Dos aña pasa na 2012, Aruba tabata e anfritrion di e conocida diseñadora Canadese– Reyhan Softaci, cu a produci su campaña di mercadeo mundial pa 2013 pa su prestigioso Aqua di Lara, Black Label y Qiss Qiss aki na Aruba y a haci un tremendo promocion pa Aruba y Renaissance Resort y tur patrocinador. Video di e promocion aki a gana Top 10 internationalFashion Video .
E diseñador di Luli Fama lo ta personalmente aki na Aruba pa diriji e produccion gramdi aki y poniendo nos isla su nomber mas den halto, dunando Aruba un posicion clabe den e mundo fabuloso di moda.
Conhuntamente cu un team di profesionalnan, 2 modelo renombra, su grupo di produccion di fotografo y videografo y estilista, nan lo ta kedando na beyisimo Renaissanse Resort and Casino, unda cu nan lo produci un gran mayoria di nan catalogo pa 2015 riba e isla priva di Renaissance. Ademas di esaki nan lo haya e oportunidad pa conoce un tiki mas di nos isla y disfruta di tur loke nos ta ofrece y hiba asina aki un bon imprecion di Aruba den su totalidad.
Mirando e mercado cu e grupo aki ta atrea ta un niche di lujo y cu calidad halto di e priduccion , Aruba ta hayando un mercadeo inigualble internacional den mundo di moda y farandula.
Luli Fama ta desvela su coleccion di tur aña durante a Mercedes Benz Fashion Week na Merca na July y ta,sigi pa Paris, Europa y otro ciudadnan cosmoplitan
E catalogo 2015 , lookbook , postcards y brochure di Luli Fama lo ser na tur prensa intermacional , di e.o.: W Magazine,Venue Magazine, Conde Nast, Marie Claire , Elle espanol , Sports Illustrated, Harpers Bazaar, Glamour, como tambe den e corantnan ,as renombra na tur exposicon y fashionshow . Cu esaki , Aruba lo haya un promocion unico unda cu tur e lista VIP cu ta asisti e siman di moda rond mundo lo haya promocion di Aruba tambe den nan ‘giftbags’
The Billionares Media un biaha mas kier gradici Gerencia di e prestigioso Renaissance Resort & Casino, Sr. Juan Koeiers di More4Less y e diferente restaurantnan fashionista cu ta forma parti di e produccion internacionalnan ali .
Aruba ta birando dia pa dia e icono den Caribe y Latino America pa loke ta trata ‘high-end shopping destination’ cu ta yama atencion di nombernan grandi den e industria aki.
Sigi tur medio di comunicacion pa conoce e produccion aki mas di serca. Y pa entrevista cu e disenjador.


text:
Kontakto Asuntunan Sosial i Empleo (SZW)
Tur dato di kontakto di unidat SZW di RCN ta disponibel riba e página aki.
Dòkter di seguro
Komo medida preventivo, dòkter di seguro temporalmente ta traha solamente a base di konsulta via di telefòn. Bo ta malu i no por traha? Riba e di tres dia di malesa bo mester mèldu bo mes malu telefónikamente serka e dòkter di seguro. Mester hasi esaki entre 8or i 10or di mainta via di number di telefòn 715 8877 òf via WhatsApp +599 781 0391. Menshoná bo nòmber, fecha di nasementu i e number di telefòn riba kua bo ta disponibel.
Lo bo risibí un yamada bèk pa un konsulta médiko via di telefòn i bo ta tende e ora ei tambe si bo mester pasa durante orario di konsulta ku sita.
Ora di konsulta Rincon
E orario di konsulta di SZW na Rincon ta kanselá te próksimo aviso. Ta difisil pa mantené distansia sosial na e lokalidat aki.
Areglo di emergensia SZW
E konsekuensianan di e medidanan relatá na e vírùs corona pa hopi kompania ta impaktante. Ku e areglo di emergensia temporal, dunadónan di trabou na Boneiru, Saba i Sint Eustatius por haña un kompensashon di e gastunan di salario. Empresario independiente òf hende ku tabata empleado, pero ku pa motibu di e vírùs corona no tin dunadó di trabou mas, tambe por kleim e areglo di emergensia aki.
Pa mas informashon o hasi aplikashon por fabor bishitá e página aki.
Kompensashon EZK
Empresarionan na Hulanda Karibense por bini na remarke pa un kompensashon pa gastu fiho for di Ministerio di Asuntunan Ekonómiko i Klima (Economische Zaken en Klimaat, EZK) si nan ta afektá pa e krísis di corona.Pa mas informashon o hasi aplikashon por fabor bishitá e página aki.


text:
Lesnan Global di COVID-19 y Resiliencia Nobo pa Recuperacion
E resiliencia y rapidez di e mercado mediano lo por a yuda contra e shock masivo di e pandemia COVID-19. Lo transferi e mesun resiliencia y rapidez na e recuperacion di economia di Aruba?
E pandemia di COVID-19, “lockdown”, y shock economico a test negoshinan na Aruba na un manera inespera y sin precedente. Ademas e impacto di COVID-19 lo prevalece pa añanan nos dilanti. Aruba Hotel & Tourism (AHATA) a reporta cu recuperacion ainda ta poco poco, especialmente pa companianan cu ta depende di turismo. Tres luna cu frontera sera y “Shelter in Place” a baha e ocupacion na hotelnan pa 9% desde Juli 2020 y un recuperacion gradual ta wordo spera cu ocupacion di 40% na December 2020. Ademas, Banco Central di Ariba (CBA) a reporta cu den ausencia di e pandemia di COVID-19 Aruba por a spera un proyeccion di crecemento economico di 2.8% na 2020. Consecuentemente, e economia di Aruba ta proyecta pa cay den termino real entre 16% y 31% na 2020.
Globalmente hopi mercado mediano a anticipa cu COVID-19 lo tin un impacto severo riba nan entrada. Apesar di e impacto, “The Grant Thornton International Business Report” (IBR) su datonan a reporta cu globalmente e mercado mediano a maneha e crisis cu resiliencia. Asina, for di un perspectiva global nos por siña for e decision strategico cu a wordo tuma prome cu e crisis cu a yuda e resiliencia y considera cua strategia companianan na Aruba por implementa pa cuminsa cu nan recuperacion.
Manehamento di placa
Pa rapidez, IBR a revela cu, mayoria di negoshinan den e mercado mediano a tuma stapnan definitivo pa trata cu e efectonan economico di e pandemia. Companianan a hasi cambio di strategia den sectornan unda cu tabata spera perdida di entrada significante door di implementa manehamento di placa.
E maneho di cashflow ta ciritico – y lo keda asina. Cu sosten di gobierno negoshinan a busca asistencia di gobierno ariba financianan externo y a tuma un metodo varia pa sigura likides. Globalmente companianan a pone placa inactivo den working capital of a reduci na facilidad di banconan, a papia cu dunadonan di fiansa pa credito nobo, y a negocia cu nan clientenan pa paga tempran. Ademas, mayoria di negoshinan a implementa trabou flexibel y a reduci costo laboral door di corta den pago, den empleadonan of ambos, y a reduci of suspende algun operacion.
Preveni risiconan den recuperacion
E transicion for di un crisis ta e temporada mas vulnerabel pa un organisacion. E acumulacion di perdida di compras y inventario por pone tension riba negoshinan y derota likides ora cu nan inverti mas placa pa bolbe na un ‘normalidad’.
E maneho di cashflow ta crucial pa hopi negoshi mientras nan ta drenta den e fase nobo aki. E eventual cancelacion di gobierno su sosten via su programanan lo hasi esaki bisto; specialmente pa negoshinan cu mester tuma cuenta cu pago di impuesto cu a wordo posponi. Ademas, e crisis a alerta negoshinan na e necesidad pa maneho di crisis den futuro, aplicacion di tecnologia y transformacion digital pa sigura continuidad y e necesidad pa mehora flexibilidad organisatorio.
Den preparacion pa recuperacion, companianan ta averigua e uzo di planificacion di scenario, e maneho di empleadonan, y desafio liderazgo. Globalmente negoshinan ta considera y planea protocol adicional di siguridad na trabou pa evita un di dos epidemia. Es mas, negoshinan ta planea uzo di recursonan pa un recuperacion stabil y beneficioso pa segura nan mes den un economia turbulento door di priorisa clientenan, mercadonan, y producto of servicionan cu lo sostene nan compania.
E Resiliencia Nobo
E pandemia y lockdown mundial a test e economia di Aruba inesperadamente y sin precedente. Awor cu mundo su economia ta drenta un fase nobo, atencion y rapidez tambe lo ta crucial pa negoshinan na Aruba. Mester enfoca riba e maneho di cashflow pa preveni negoshinan di bai failliet. Mientrastanto, flexibilidad operacional, bon tecnologia, y planea pa varios scenario binidero ta vital no solamente pa proteha negoshinan, pero tambe pa yuda nan crese den un normal nobo.
Nos ta spera cu e informacion ta comprendibel. Si bo kier revisa algun topico cu a wordo menciona, tuma contacto cu un advisor di Grant Thornton Aruba awe mes.
Nota pa redaccion
Grant Thornton Aruba ta existi 80 aña. En total mas cu 50 hende ta traha pa Grant Thornton Aruba. E prioridad di Grant Thornton Aruba su team ta pa scucha bo necesidadnan y hasie nos prioridad pa asina ofrece nos clientenan un servicio cu calidad di nivel mas halto. Grant Thornton Aruba ta consisti di diferente departamento pero ta funciona como un team pa sigura cu tur cliente ta recibi un servicio amplio y completo.
Nos ta miembro di un red di oficinanan di Grant Thornton rond mundo den 140 pais y cu mas di 56.000 empleado. Ta nos tarea pa presenta calidad den nos trabou cu ta den e areanan di servisionan di auditoria, impuesto y asesoramento. E cliente mester djis bisa nos kiko ta importante p’e. Pa mas informashon bishita www.grantthornton-dc.com.
Grant Thornton ta referi na e red di Grant Thornton y/of un of mas di e firmanan miembro. Di cua cada un tin nan mesun entidad huridico.
Pa mas informacion por tuma contacto cu: Ivana Jansen, tel: +297 522 1647, e-mail: ivana.jansen@aw.gt.com
Por sigui nos na Facebook y LinkedIn of tambe via di: www.facebook.com/grantthorntoninaruba y www.linkedin.com/company/grant-thornton-in-aruba


text:
Spreekuur den bario. Djaweps awor dia 4 di ougùstùs lo tin na e bario di Amboina, Nikiboko 11 di ougùstùs, Tera Kòrá 18 di ougùstùs, Playa na Bestuurskantoor dia 25 di ougùstùs i 1er di sèptèmber na Entrejol. E orarionan ta di 9-12 di mainta.
TCB
Riba e tereno di airlift tin movementu.
American Eagle : Gobièrnu ta realisá e importansha pa hasi uso di American Eagle su konekshon ku American Airlines pa pasaheronan/turistanan ku ta konosí ku esaki i ku a yega di usa e konekshon aki den pasado – te último na aña 2009. Pero na e momentunan aki no ta posibel para garantia pa asina American Eagle bula Boneiru atrobe. Tin vários motibu pa esaki. Entre otro: 1. E kondishonnan pa garantia mínimo a kambia for di dos aña pasa. Awor lo mester paga pa luna en bes di un bes pa aña. Esaki no ta faboresé kompensashon di e lunanan slou ku esnan drùk. 2. Tin un klóusula di kombustibel awor ku por tin efekto negativo ora ku fuel subi. Aunke kisas lo ta bulando ku vuelonan yen tòg lo ta debe sèn di kombustibel ya ku e kosto di fuel a subi i surpasá e punto kumbiní riba dje (esaki ta pasando).
Dor ku American Eagle tin algun tempu for di nos merkado lo bai kosta pa re eduká e konsumidónan ku e ta bek bulando pa Boneiru. E tempu pa yega bek na e nivelnan di pasado ta nifiká invershonnan kuantioso.
Realisando ku kondishonnan di merkado por kambia no ta sera porta pa ku American Eagle. Tin oportunidat dos bes pa aña pa probechá di e kambio den nan schedule – e próksimo ta na Novèmber pa asina kuminsá bula na Febrüari 2012.
Insel Air: Un delegashon di TCB ku representantenan lokal i internashonal a bishita Insel Air na Yüni ku e meta pa diskutí mas airlift pa Boneiru for di merkadonan strategikamente importante pa Boneiru. Komo resultado Insel Air a kuminsá ku un buelo di Boneiru pa Charlotte, North Carolina i a ekstendé e preis di $366 pa Boneiru. Di 18 di yüli Insel Air a anunsiá nan servisio pa Caracas. Den ámbos kaso kantornan di TCB a entamá mini kampaña di merkadeo pa sostené e servisio nobo.
Continental: Reakshonando riba kehonan ku e preis di tíketnan tabata muchu haltu, TCB Nort Amérika i Caradonna Dive Adventures (un di e tòp dive tour operatorsnan) a aserka Continental. Komo resultado Continental a introdusí un preis di $700 den merkado (total ta $765 inkluso gastu i impuesto di salida) for di Newark i Houston kuminsando promé di ougùstùs te ku 10 di desèmber. E informashon aki a bai pa tur nos tour operadónan, hotèl i pa fin di e siman aki tin un kampaña via i-meil pa konsumidónan.
Airport
Siman pasa dia 29 di yüli manera planeá aeropuerto su pista di aterisahe a bira disponibel atrobe 24 ora pa dia. Manera a ser informá kaba lo sigui ku algun trabou mas. Esakinan entre otro tambe stripmentu di e área na kada banda di e pista. E trabou aki ta kuminsá na òktober i lo dura dies luna. E área ta grandi, 900.000 meter kuadra i ta enserá kitamentu di kleps pa egalisa e área. Esaki pa kumplimentu ku e reglanan internashonal di seguridat. Esaki lo no stroba e operashon di e aeropuerto. Ora tur kos ta kla Boneiru ta poseé di un aeropuerto ku ta kumpli ku tur reglanan internashonal. Esaki ta úniko den Karibe.
DROB
Manera a ser informá komo un di e pasonan ku Gobièrnu ta tumando den e kuestion di material di konstrukshon (santu i piedra) ta ku lo mester a bin un quick scan.
Situashon quick scan
E kompanianan di Ecovision i CEGE a kaba di hasi nan scan i ta bezig awor ku tèstnan otro pa si e materialnan ta bon sufisiente pa uso den konstrukshon.
Tambe nan a tuma mònster di tur e lugánan apuntá pa wak si e material aki ta di tal kalidat ku e por wòrdu usa de konstrukshon sin ningun problema.
Aktividat a korto plaso pa ku crusher
E kompanianan di crusher a wòrdu informá ku nan mester hasi pedido di material na DROB, bin ku e prueba di pago anto e material lo wòrdu buta na nan disposishon
Te ku awe no a bin ningun reakshon tampoko pedido di nan banda.
Molèster di stof den área di LVV
Gobièrnu tan a altura di esaki. Komo ku tin kompania den e área aki ta serka di bebouwde kom tur kareteranan ku ta kondusí na e sitio aki ta wòrdu daña i e stof overlast ta kasi insoportabel pa e viviendanan den bisindario. Tin solushon duradero pa esaki ya ku segun nos ROB kompanianan ku ta kousa hopi molèster mester wòrdu ubika den e zona di zwaar industrie kual ta St. Clara. Gobièrnu ta trahando riba esaki.
DEZA
Durante e temporada di aprel 2011 te ku awor Gobièrnu a entrega 182 pèrmit di establesimentu. Esaki kompará ku 64 pèrmit di establesimentu otorgá durante e periodo di Novèmber 2010 te ku Mart 2011. A prosesá tur petishonnan atrasá, pidi informashon adishonal i hasi kambionan nesesario. Departamentu di DEZA a hasi un trabou enorme i BC ta kabando pa firma tur e petishonnan atrasá aki.
Ta bon pa splika pueblo e proseder ora di
Petishon pa Pèrmit di Establesimentu (negoshi):
Despues di 10-10-10 no tabata tin hopi kambio den e proseso di petishon pa un pèrmit di establesimentu. Un pèrmit di establesimentu ta wòrdu pidi via di un formulario i e formulario aki por wòrdu hañá na ofisina di DEZA na Kaya Amsterdam 21, òf riba e website di DEZA ku ta www.bonaireeconomy.org.
E formulario mester wòrdu yena kompletu y tur dokumentonan adishonal mester wòrdu entrega athuntu. Esakinan ta keda entrega na ofisina di DEZA. E dokumento nan adishonal ku mester tin huntu ku e formulario di petishon ta:
Den kaso di un B.V. òf N.V.:
Kopia di pasaporte bálido;
Prueba di residensia (verklaring van woonplaats) no mas bieu ku 3 luna;
Kopia di statutonan/ aktu di notario;
Registro di akshonista (aandeelhoudersregister);
Kopia di pago di $140 na Eilandsontvanger;
Den kasonan ku niun direktor di e kompania no ta biba na Boneiru, ta pidi un karta ku ta apuntá un representante na Boneiru, un kopia di pasaporte bálido y un prueba di residensia di e persona aki.
Den kaso di un Eenmanszaak:
Kopia di pasaporte bálido;
Prueba di residensia (verklaring van woonplaats) no mas bieu ku 3 luna;
Dor ku un eenmanszaak no ta wòrdu lanta na notario y no tin statuto, e meta nan di e kompania mester wòrdu skirbi lesabel riba e formulario di petishon;
Kopia di pago di $140 na Eilandsontvanger;
E kambionan mas notabel ku a tuma lugá den e lei di pèrmit di establesimentu (Wet Vestiging Bedrijven BES) ta, ku e úniko motibunan pa nenga un pèrmit di establesimentu ta si e persona no por prueba ku e tin sufisiente medionan finansiero i/òf sufisiente abilidat (algemene vaardigheden) pa dirigí un kompania.
Banda di esakinan, persona nan ku lanta un eenmanszaak, ku ántes no mester a pidi un pèrmit pa esaki na Kolegio Ehekutivo, awor si mester hasi e petishon via di e formulario ya menshoná.
Na momentu ku un petishon wòrdu entrega na DEZA, y e ta kompletu, e siguiente akshon nan ta tuma lugá:
un prueba ta keda duna na e persona ku a entrega e petishon;
DEZA ta manda e petishon Archivo sentral di gobièrnu pa wòrdu registrá (akinan e ta haña un number);
Archivo ta manda pidi Kámara di Komersio konseho over di e petishon;
Archivo ta manda e petishon registrá bek pa DEZA;
Na momento ku e petishon yega DEZA bek, e konseheronan di DEZA ta traha un konseho pa BC;e konseho aki ta bai pa BC, via Archivo;
Na BC e konseho ta keda forma/ akordá dor e diputadonan, eilandsecretaris y gezaghebber;
Despues e ta bai bek Archivo pa registrá;
Na final di e ruta e ta bai bek pa DEZA, ku ta notifiká e kliente ku su pèrmit ta kla i ku nan por pasa tuma esaki.
E proseso kompletu tin un durashon di 6 pa 8 siman, pero dor di diferente faktor nan, manera kapasidat abou den e aparato di gobièrnu, ta pone ku e proseso por dura mas largu. Sinembargo DEZA ta trahando duru pa kita tur retraso ku tin, miéntras ta tratando tambe pa atendé e petishon nan ku drenta mesora, pa no krea mas retraso.
Pa persona nan ku ta bai lanta un negoshi den sektor di HORECA, na momentu ku e pèrmit di establesimentu ta kla, nan mester hasi un petishon pa un asina yama drank- en horecavergunning. Esaki ta por ehèmpel un pèrmit pa eksplotá bar, restorant, snack, pa por hür apartamentu etc.
Pa mas informashon tokante di pèrmit di establesimentu òf drank- en horecavergunning por akudí na ofisina DEZA tur djaweps mainta di mitar di 9 pa 11 or (8:30 – 11:00 am).


text:
Tobo - Un Baki cu ta wordo husa pa banja of pa laba panja den dje; Ora cu mi tawata mucha mi tawata banja den tobo. English: Tub
Trankera - Un muraya di tereno traha di cadushi. English: Fence made out of cactus
Transhi - Un muraya di tereno cu a wordo traha for di piedra y baranca (sin cement). English: Fence made out of stones.
Trekinchi - Un vehiculo cu tin e mechanismo pa core y trek wagon riba rails. English: Locomotive
Wacharaka - Un vehiculo bieuw cu ta casi kai den otro. English: A lemon (vehicle).
Wagon - Un vehiculo cu ta wordo husa pa transporta objetonan husando rails. English: Wagon
Wantomba -
- Un popchi traha pa parse un persona, cu ta wordo poni den cunucu cu function pa spanta parha.
- Cualkier popchi of objeto cu ta wordo poni den cunucu cu function di spanta parha English: Scarecrow
Warwaru - Ora biento ta circula y forma un pilar di biento chikito cu ta drei, y e ta consisti di di santo y blachi di mata. Engish: a micro tornado
Waya (Wáya) - Un cabuya traha di metal. English: Cable
Waya (wayá) - Ora un persona move su man fei drechi pa rubes continuamente pa causa aire pa move. English: to fan


text:
KRALENDIJK – E desishon final si lo tene un referèndem tokante futuro di Boneiru ta kai djárason. Eilandsraad lo reuní e dia ei pa tuma e desishon.
Un proposishon di lei pa organisá i tene e referèndem promé ku elekshonnan lokal riba 18 di mart, ta kla pa entregá, miembro di eilandsraad Robbie Beukeboom di frakshon di PDB ta bisa.
Beukeboom ta haña ku frakshon di PDB a kue e proposishon klab’é sera bon bon. Den e proposishon tin tur punto ku mester regla pa e organisashon i un bon transkurso di e konsulta popular. E mester korespondé na e direktivanan di Nashonnan Uní den un proseso di dekolonisashon. “No tin kompromiso. Un desishon mester kai awor. Lo nominá e proposishon di lei pa vota. E ora ei nos lo tende ken ta pro i ken ta kontra.”
Liña
E trayekto tabata largu. Tin un rapòrt di referèndem i a reservá plaka pa e organisashon pero den polítika bonerianunan tur no ta riba e mésun liña. Tur frakshon den eilandsraad a firma e petishon pa e reunion. Partido di koalishon UPB tambe, pero e partido aki ta keda para ‘riba ku e referèndem no mester tuma lugá promé ku elekshonnan.
Konsenso
Djadumingu tabatin un deliberashon entre algun partido polítiko pa alkansá un konsenso. E deliberashon ku tabata bou di guia di Nòchi Willem di Fundashon Bon Gobernashon no tabatin resultado. Willem a yega di tuma inisiativa kaba den esaki. “Nos tabata keda pegá den e idea di un posibel kumbre ku tur partner sosial. Mi a indiká ku un kumbre asina no ta alkansabel, si ni sikiera polítika no a tuma un punto di bista. Djarason en bèrdat ta e dia di desishon.”
Outor: Belkis Osepa


text:
A REUNI CU PASTOOR CURTIS DI CORSOU Y PASTOOR ANDRES PA TRATA PROTOCOLNAN DI PRECAUCION PA IGLESIA
E siman aki prome Minister Evelyn Wever - Croes a reuni cu Pastoor Curtis di Corsou conhuntamente cu Pastoor Andres pa trata puntonan di relevancia pa iglesia Catolico. A pidi e reunion aki den bista di e Pandemia di Covid y e medidanancu Gobierno ta tuma. Nan kier a compronde unda Gobierno ta para y ki medida/protocol mas por spera cu Gobierno lo tuma.
A palabra cu teniendo cuenta cu ya tin 9 luna caba den e crisis, di awo en adelante ta laga den man di tur iglesia, cua ta e medidanan cu mester wordo tuma, dependiendo den cuasituacion Aruba ta. Kiermen si e situacion ta hopi serio naAruba, ta comunica cu Clero y nan e ora ey sa cua ta e medidanan cu nan mester tin y cu mester ta aplicabel den cadaiglesia dependiendo di e situacion, Prome Minister a splica.
‘Si tin un situacion cu no tin hopi contagio cual ohala por yegana dje pronto bek, e ora ey lo comunica cu nan y nan mes ta yena cua ta e medidanan di precaucion cu nan ta bay aplica. Desde cu a tuma e decision aki, no a haya keho y ta satisfechocu e forma con cada miembro den Clero ta atene su mes na e reglanan cu Gobierno a stipula y cu nan mes ta sigui adapta. Easy a wordo palabra.’
Nan a propone un decreto cu Obispo ta emeti cual Gobiernotambe a ricibi un copia di dje. Den e tempo nos dilanti nos por traha ne forma aki paso Clero a demostra cu ta tuma esaki hopina serio y por traha cu ‘partners’ asina den combati e pandemia.
Ta riba e mesun liña y di acuerdo cu e ta un situacion serio y cu tin cu haci tur cu ta posibel pa purba evita e plamamento di e virus y asina kisas por yega pronto na e punto cu por bisa cu e pandemia ta tras di lomba. Asina Premier Wever - Croes a termina bisando.


text:
E articulo aki ta focus riba e parti narrativo di cine local.
Con nos a yega ey
Siglo 21, finalmente Aruba ta hayando un impulso pa loke ta trata e arte cinematografico. E festival di cine di Aruba a hunga un rol importante den e desaroyo aki, el a fungi como un plataforma cu a yuda na haci visibel Aruba su talentonan emergente. Prome cu e festival di cine a yega no tabata tin ningun otro estimulo, contrario hopi tabata pensa cu cine local no tabata algo posibel na Aruba, mirando con chikito e isla ta. Na e momento cu e pelicula cortico ‘10 Ave Maria’ a gana e premio miho ‘short film’na e festival di cine di Trinidad & Tobago, esaki tabata un afirmacion cu Aruba por, cu no ta importa con chikito Aruba ta, nos por logra. E logro a stimula mas persona pa haci cine local. Otro factor cu sigur tambe a hunga un rol tabata desaroyo den e tecnologia audiovisual. E DSLR cameranan a cuminsa bira mas accesibel pa tur persona, nan ta duna un ‘film look’ y ta filma 24 frames. Esaki a haci cu un parti di e limitacionnan cu semper Aruba tabata tin a wordo elimina. Durante e añanan di e film festival hopi ta esnan cu a experimenta cu ‘short films’.
Tabata 2013, e aña cu Aruba a ricibi su prome pelicula largo pa cine titula ‘Abo So’. Den pasado varios pelicula a wordo haci pero ningun a pasa 60 minuut y a ricibi un ‘theatrical release’ pa wordo categorisa como Aruba su prome pelicula largo produci y realisa pa Arubianonan. ‘Abo So’ tabata e ‘defining moment’ cu a kita tur duda cu si Aruba por of no por traha pelicula largo. E pelicula a gana dos premio y a participa na diferente festivalnan di cine international hibando Aruba su cultura y musica folklorico pa mundo henter. Pa prome biaha Aruba por a wak riba pantayanan grandi di cine un pelicula di propio suela cu a resulta den un exito rotundo y tabata sold out 16 biaha tras di otro. ‘Abo So’ a duna inicio na e era nobo di cine Arubiano. Varios ta e peliculanan largo cu a sigui e ehempel di ‘Abo So’. For di 2013 Aruba a conoce un desaroyo pa loke ta trata pelicula largo haci pa cine cu titulonan ‘Siña Mi Stima Bo’, ‘Libre de Pecado’, ‘E Maleta Ros’ y esun mas actual ‘Natalia’. ‘Natalia’ lo tin su primicia diabierna 31 di maart na The Cinemas Paseo Herencia.
Con pa yud’e sigui crece
E festival di cine di Aruba a percura pa stimula e arte di cine na Aruba, e ta haci falta, pa sigui duna e ‘push’ y provee un plataforma pa talentonan emergente. E apoyo cu The Cinemas ta brinda na creadornan di cine local ta excelente, pasobra otro parti di mundo cineastanan tin cu busca un distribuidor pa por hiba nan peliculanan den salanan di cine. Na Santo Domingo un teatro di cine a crea un distribuidor pa distribui e peliculanan ful rond di Caribe. Kizas esaki por ta un futuro stap caminda The Cinemas por fungi como un distribuidor di e cine local pa asina hiba nos cultura y nos beachnan den salanan di cine di diferente ‘filmhuis’ rond di Hulanda. Pa asina promove Aruba pero tambe pa duna oportunidad na nos hendenan cu ta biba na Hulanda pa wak peliculanan di nan propio tera.
E parti mas esencial ta e recursonan: placa, material y personal. Cine ta keda un medio costoso, hopi biaha pa baha gasto tin hopi hende ta opta pa haci ‘multitasking’ esaki sigur ta yuda pero tambe e por ‘backfire’, e por perhudica e calidad di e pelicula. Mas apoyo di instancianan cu ta duna fondo y di e sector priva por yuda pa creadornan contrata mas personal pa crea un produccion cu un calidad mas halto.
Haci pelicula ta manera pinta un cuadra, e ta un composicion di varios elemento cu ta crea un cuadra. Den cine tur cos ta conta, di por ehempel makiyahe, cabey, vestuario, decoracion y color, tur cos ta parti di e storia. Hopi biaha pa falta di placa e departamento di arte ta haya menos atencion, pero e departamento di arte ta esun cu ta percura pa crea un experiencia cinematografico pa e publico. Tin un presupuesto pa e departamento aki ta hopi importante, hopi biaha instacianan cu ta duna subsidio ta nenga di cubri e presupuesto di e departamento aki, sin sa cu e ta un departamento cu ta completa e pelicula. Imagina ‘Pirates of the Caribbean’ sin disfraz y sin e barconan, e ora no tin pelicula. Pa e banda aki instancianan mester bira mas flexibel y aporta mas pa por yuda e industria di cine crece y yuda crea un cultura di cine local.
E desaroyo tecnologico a haci cu e aparatonan tecnico ta na alcance di un y tur. A bira mas facil pa yega na e ekiponan adecuado pa por realisa un produccion di cine. E unico barera ta e ‘know-how’, tin hopi persona cu sa kico nan ta haci, pero alabes tin hopi persona cu no tin e conocemento. Semper ta bon pa purba pasobra door di haci un persona ta siña, pero mas un persona sa, miho e producto final por keda. Tin YouTube y tayernan cu ta duna informacion riba con pa haci cine, nunca un ta laat pa siña. Aruba tin hopi profesionalnan studia riba e tereno audiovisual y si cada un profesional guia un talento emergente e futuro di cine local lo ta bon sigura.
Cine ta un trabao colectivo, e ta rekeri di un team pa crea un pelicula. E futuro di cine local ta mustra prometedor y e unico manera pa yud’e crece bira grandi ta si tur persona uni y yuda pa hacie bira grandi. E cine local por yega te na e punto cu nos mes un yiunan di tera ta esnan cu lo bay conta na mundo henter e storianan di nos hendenan caluroso y di nos dushi cultura.
Award-winning Caribbean Filmmaker Juan Francisco Pardo was born on the beautiful Island of Aruba. He is a multitalented filmmaker and media designer. His passion and vision for this art form has been recognized in the reception of multiple awards.


text:
ORANJESTAD, Aruba – 19 maart 2021: Na 2011 CBN a wordo pidi pa Gobierno di Aruba pa asumi maneho di un Loteria cu tabata den problema financiero serio. Apesar di e risiconan financiero enorme,
CBN ta contento y orguyoso cu e risico aki a resulta den un exito pa deporte di Aruba. For di momento cu CBN a asumi maneho di e loteria nacional, a cumpli cu su parti di sigui inverti den tecnologia di loteria y sigura un modelo di negoshi rendabel y likido. E impacto positivo riba ganadornan di nos premionan y economia di Aruba tawata enorme te awor, tambe a crea fondo substancial pa deporte:
Premio y comision
- A paga mas cu 200 miyon florin na premio;
- Comision paga na alrededor di 180 rebendedor a surpasa 45 miyon florin.
Gobierno den su totalidad y bon causa
- A contiribui na impuesto un suma alrededor di 9.8 miyon florin;
- Un suma alrededor di 44.5 miyon florin a wordo genera pa benificio di deporte y bon causa, cu a wordo traspasa na e canalnan concerni.
E hecho cu CBN su maneho, carga pa profesionalnan local, a logra hisa e entrada di e loteria cu 25%, ta haci cu debenan di St. FLPD por a wordo paga puntualmente, e finanzas di e loteria por a wordo sanea y e contribucion na pais Aruba (den tur e formanan menciona aki riba) por a wordo maximaliza. No solamente a crea entrada extra, pero a renegosha e contract na 2017 pa mas fondo ainda bai pa federacionnan deportivo.
Reciente Minister Andin Bikker a presenta un nota di cambio na unda lo habri porta pa un cantidad sin fin di loteria na Aruba, un mandato cu ta en pugna cu acuerdonan haci na aña 2011 entre Gobierno di Aruba, St. FLPD y CBN. Cu e vision pa crea un operacion di loteria rendabel, Gobierno a garantisa St. FLPD y CBN cu nan exclusividad parcial pa loke ta trata weganan di jackpot, a cambio di e rescate financiero di St. FLPD.
Mescos cu na mayoria pais, incluyendo Hulanda, e licensia pa ofrece weganan di jackpot lo tawata solamente disponibel pa e loteria nacional. Aumentando e licensianan pa loteria lo por wordo considera como un violacion di e acuerdo aki, cu consecuencianan financiero pa Aruba. Na varios ocasion CBN a purba di dialoga cu Gobierno existente y anterior riba e topico y aumento di contirbucion na deporte di Aruba, na unda lastimamente no a haya oido of atencion alguno.


text:
Apertura Festival di Buki pa Mucha 2018
Dia 2 di november 2018 pa 6’or di atardi lo tuma luga e apertura di Biblioteca Nacional Aruba (BNA) su Festival di Buki pa Mucha, un proyecto organisa anualmente pa stimula lesamento cerca tur mucha den comunidad.
Arubalening lo ta na College Fair
Seccion Studiefaciliteiten di Departamento di Enseñansa Aruba, cu ta encarga cu #Arubalening tambe lo ta presente pa duna informacion na e Aruba College Fair 2018.
Maestro, profesion for di bo curason…!
Mayoria biaha nos ta scucha cu un maestro tin dushi bida, hopi dia di vakantie, ta liber desde merdia y asina por menciona mas cos. Sinembargo, no scoge e profesion pa e motibonan robes aki. E profesion di maestro mester sali for di bo curason.
Maestro, un profesion cu un rol importante den desaroyo di mucha
Tur aña e interes pa studia na Instituto Pedagogico Arubano (IPA) ta grandi.
DEA a organisa ronda di consulta cu cabesante
Den cuadro di e Plan Nacional di Enseñansa “NOP 2030” y e Siman di Enseñansa, Departamento di Enseñansa Aruba (DEA) a organisa diferente ronda di consulta cu cabesantenan di scol.
EPB ta busca luga di practica pa studiante
Un parti esencial di un estudio ta e parti di practica (stage). EPB ta busca empresa, organisacion of instancia cu por brinda e studiantenan di aña cuater di e estudio Trahado Administrativo e oportunidad pa haci nan practica.
The Future of Education
Den cuadro di desaroyo di e Plan Nacional pa Enseñansa: NOP 2030, Ministerio y Departamento di Enseñansa ta invita pueblo di Aruba pa asisiti na “The Future of Education” diasabra 27 di october na Plaza Padu.
Apertura di Siman di Enseñansa
Den cuadro di e Plan Nacional di Enseñansa “NOP 2030” a tuma luga e apertura oficial di e Siman di Enseñansa diamars dia 23 di october. Un siman pa informa, educa y dialoga riba enseñansa awo y den futuro.
Cura Creativo
Recientemente a tuma luga e actividad Cura Creativo, unda e studiantenan di Instituto Pedagogico Arubano (IPA) a pinta diferente figura humano cu ta representa e studiante, docente y personal di sosten di IPA riba e cura di e instituto.
Studiantenan di aña tres di IPA a organisa Kids’ Athletics 2018
E docentenan di Movecion y Salud a duna encargo na e studiantenan di aña tres di Instituto Pedagogico Arubano (IPA) pa organisa Kids’ Athletics.


text:
A BIN TOPA KU RESTUNAN DI UN BOTO NA KOSTA PEGA KU BOPEC.
POLIS A KONFISKA ESAKI NAN DEN KUADRO DI E INVESTIGASHON.
Den oranan di atardi Kuerpo Polisial a bin enkontra ku algun artikulo i parti di un boto den bisendario di Bopec. Investigashon enkuanto e origen di e boto aki a ser inisia. Den e fase aki di e investigashon nos no por konfirma ta kua boto esaki ta ainda.
E investigashon ta andando.
AINDA NO POR BISA NADA TOKANTE DI E BOTO PERDI I E PISKADO INVESTIGASHON TA SIGI.
FUENTE: LIVE99FM/ KPCN.